Etxeko kafe-kapsulak birziklatzeko proiektua - Artikulua - Gipuzkoa ETORKIZUNA ORAIN\nEtxeko kafe-kapsulak birziklatzeko proiektua\nAldundiak eta Donostiako Udalak dosi bakarreko kafe kapsulen gaikako bilketa eta balorizazioa bultzatuko dute.\nKafea proiektuak etxeko kafe kapsulen 4350 kilo birziklatuko ditu urtean Altza eta Intxaurrondo auzoetan. Ekimen honetan parte hartzen dute Ekogras, Lavazza eta Euskovazzak.\nGipuzkoako Foru Aldundiko Ingurumeneko Departamentuak, Donostiako Udalak, eta Ekogras, Lavazza eta Eskovazza enpresek aurrera eramango dute proiektu pilotu bat, etxeko kafe kapsulak birziklatzeko, Donostia hirian. Ekimena Donostian garatuko da, zehazki, Altza eta Intxaurrondo auzoetan ezarriko da eta aztertuko du zer aukera dauden plastikozko eta aluminiozko kapsulak balorizatzeko, lehen kategoriako lehengai gisa erabiltzeko kapsulak birziklatzeko edukiontzien fabrikaziorako, eta bestetik, merkataritzako produktuen fabrikaziorako, Lavazzaren bezeroentzat.\nDosi bakarreko kapsulen osagaiak plastikoa, aluminioa eta kafe hondarrak dira. Proiektu horri esker, urtean 4350 kilo lortuko direla zenbatesten da. Azaroan, birziklatzeko edukiontziak instalatuko dira Altza eta Intxaurrondo auzoetan kokatutako 26 edukiontzietan, eta abenduan hasiko da bilketa. Abenduko eta urtarrileko kapsula-bilketarekin, etxeko lehen potoak ekoitziko dira.\nBestalde, Gune Publikoko zinegotziak, Marisol Garmendia-k, “hiritarrak kontzientziatzea oso garrantzitsua da, batez ere donostiarrak. Birziklatzeko eta bidezko transformazioarekin zaborrontzira joan ordez beste behar batzuetarako erabil daitezkeen materialak berrerabiltzea bultzatu behar da. Plastikoen arazoa geroz eta handiagoa da, guztion eskuetan dago euren inpaktu kutsakorra txikiagotzea. Ekimen hau Espainia mailan lehen aldiz Donostian estreinatzen da, eta aurrerapauso handia da iraunkorragoa eta klima aldaketaren aurkako borrokarekin konprometituago izango den lurralde bateruntz.\nKafea proiektua martxan jartzeko, baliagarria izango da Ekograsek egun duen olio edukiontzien ibilbide logistikoaren gaineko informazioa. Bi edukiontzi mota desberdin gehitzea aurreikusten da: alde batetik, buzoi antzeko bat, kapsulak biltzeko, 120 litroko edukierakoa, dagoeneko Donostian banatuta dauden landare olioaren bilketarako edukiontziei katigatua; eta bestetik, etxeetarako, poto txiki bat sortuko da, bi litroko edukierakoa, kontsumitzaileei balioko diena beren kapsula erabiliak bertan gorde ditzaten, eta gero, edukiontzi publikora eraman ahal ditzaten. Poto horiek sortzeko, ordea, balorizatu egingo da bildutako kapsulak birrintzetik datorren material birziklatua, eta horrela sortuko dira potoak. Ekogras enpresak dagoeneko egina du produktu lagin bat, kafe kapsuletatik abiatuta. Kapsulen osagaiek aukera ematen dute birrinketa egoki bat egiteko, beste mota bateko lehengai bat lor dadin, prentsa bereziko makinerian erabiltzen dena.


Garbiñe Aranburu: «Ez da erabaki politikorik egon pandemiaren ondorioei aurre egiteko» | LAB SINDIKATUA\nAcción Política Garbiñe Aranburu: «Ez da erabaki politikorik egon pandemiaren ondorioei aurre egiteko»\nGarbiñe Aranburu: «Ez da erabaki politikorik egon pandemiaren ondorioei aurre egiteko»\nLABeko idazkari nagusi Garbiñe Aranburu Euskal Telebistako «Egun On Euskadi» saioan izan da, aktualitateko gaiei buruz hitz egiteko. Besteak beste, pandemiak sortutako ondorioei buruz galdetu diote, neurri gogorragoak ezartzeko atarian gaudenean. Zentzu honetan, pandemiaren kudeaketan kritikarako elementu asko daudela nabarmendu du; adibidez, osasungintzan: «Joko arriskutsu baten baitan mugitzen ari gara, neurriak zorroztu, neurriak malgutu, eta ez da erabaki politikorik egon pandemiaren ondorioei aurre egiteko».\nHain zuzen ere, osasungintzako adibidearekin jarraituz, salatu du ez dela inbertsio publikorik egon, Osakidetzan behin behinekotasun tasa itzela denean eta lehen arretan ematen den egoera kezkagarria denean. Hala, neurriak finkatzera mugatzen diren heinean, «joan-etorri egoera» etengabe batean gaudela kritikatu du. Honekin batera, txertaketaren kudeaketa ere egokia ez dela aipatu du. Adibide moduan, jakinarazi du anbulantzietako langileek mobilizatu behar izan dutela, txertaketaren parte izateko eskatzeko. «Ez dago inolako borondaterik txertaketa langileekin adosteko», zehaztu du.\nNos hemos sumado a la iniciativa Vía Pirenaica del 2 de...


Eskolan erdaraz, etxean euskaraz - Ahotsak.eus\nEskolan erdaraz, etxean euskaraz\nEskolan erdaraz, etxean euskaraz Eskolara Elizaranera joan zen, mojetara. Dena neskak ziren. Mutilak fraidetara joaten ziren, San Juan kalera: Los Angeles. Moja denak erdaldunak. Sor Aurelia. Euskara ez du galdu aitaren agindua hori zelako: etxean euskaraz. Ahizpak Ensancheko eskolan ibili ziren.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan DON-054-009 kodeko bideoa nahi duzula aipatzea: ahotsak@ahotsak.eus\nEskolara Elizaranera joan zen, mojetara. Dena neskak ziren. Mutilak fraidetara joaten ziren, San Juan kalera: Los Angeles. Moja denak erdaldunak. Sor Aurelia. Euskara ez du galdu aitaren agindua hori zelako: etxean euskaraz. Ahizpak Ensancheko eskolan ibili ziren.\nGaia(k): Ohiturak eta bizimodua » Hezkuntza » Maisu-maistrak , Ohiturak eta bizimodua » Hezkuntza » Mojak , Euskara » Euskararen egoera , Ohiturak eta bizimodua » Erlijioa » Elizaren jarrera , Ohiturak eta bizimodua » Hezkuntza » Eskola\nEskola itxita, partikularretara\nAñorgan, gehiena euskaldunak\nAuzoan elkartzen ziren gehienbat


Osinalde elkartea mende erdiko fruituak dastatzera - Goierriko Hitza : Goierriko Hitza\nOsinalde elkartea mende erdiko fruituak dastatzera\nGabiriako kultura mugimendua pizteko eta herritarrentzat biltokia izateko, 1960ko hamarkadan sortu zuten Osinalde elkartea. Formalki eratu zutenetik 50 urte igaro direnean, gaur-biharretan ospatuko dute.\nHerritarren bilgune izateko eta herriko kultura suspertzeko helburuz sortu zuten Osinalde elkartea. 1968ko abenduan onartu zizkioten estatutuak, eta formalki kultur elkarte gisa orduan eratu zen. Berrogeita hamar urte igaro direla eta, gaur eta bihar ospatuko dute Gabirian Osinalderen ibilbidea.\nOsinalderen sustraiak urte batzuk lehenago bota zituzten. 1964an hasi zen mugimendua, Joxe Aizpuru urrestillarraren ekimenez gazte talde bat batuta. Kultura arloan «zerbait» egiteko irrika zen motorea: «Aurrena dantza hasi zen hemen», gogoratu du Joxe Aizpuruk. Goruntzen aurrekaria zen.\nPlazako Eskola txikian, udaletxe alboan, egokitu zuten lehen lokala, Etxeberri etxea egin eta eskolako jantokia hara aldatu ondoren hutsik geratua baitzegoen. Ondoko iturritik hartu zuten izena, «kultura iturri izateko», 1935ean Jose Maria Osinalderi eskainia. Etxeberriko sotora aldatu zuten soziedadea, 1973an.\nHamalau lagunek sortu zuten. Estatutuak eskatu zizkietenean eta legeztatu beharra iritsi zenean, haietako askoren gurasoek sinatu zuten, ez zirelako adinez nagusi (21 urte orduan). Aizpuruk Urrestillako Antxieta elkartearen estatutuak ekarri zituen (hura 1966an sortua zen), eta aurreneko presidentea izan zen.\nFruitu askoren ernemuin\nMende erdiko bidean, emaitza oparoa utzi du Osinaldek. Herriko festen antolakuntzan murgildu zen hasieran, eta 1967koetan ireki zuten taberna lehen aldiz. Jubilatuen omenaldiak eta bazkariak, Gabon eskeak, mendi irteerak, musa… bultzatu ditu.\nGoruntz taldea sortzeaz gain, dantza solteko txapelketak antolatzen hasi zen, Seguran baino urtebete lehenago. Bi-hiru urte iraun zuen. Kulturako hirugarren langaia bertsolaritza hartu zuten: Osinalde bertsolari gazteen sariketa antolatzen du 1971tik, eta saioak jartzen ditu, kantu-afariekin tartekatuta.\nKirolean, sokatira taldea eduki zuen 1970eko hamarkadan, eta ehiza txapelketak ere egin izan ziren. Ziklo-krosa eta Andre Maritan afizionatuen lasterketa antolatu zituen hurrena, 1980aren eta 1990aren bueltan. Pilota eskola eduki zuen 2000koan, eta bolari taldea dauka, gaur egun.\nOsinalderen historia, ekarpenak eta etorkizuna lantzeko mahai-ingurua egingo dute gaur. Bihar, festa-eguna dute. Landu dituen espresio ugariri leku egingo diote egitarauan, eta 157 lagun elkartuko dira bazkaritan.


CHANEL Chanel Coco Mark Poltsa luzea Caviar Skin Black Women [Pre] ー The best place to buy Brand Bags Watches Jewelry, Bramo!\nProduktuen kudeaketa zenbakia (produktuaren URLa)：2658-ho-05674-2-yg\nLeku osoan [ziur] eta zikin txikia daude eta metalezko burdineriako marratu, kable eta kusumi txikiak daude. Barruan orbanak, hariak eta zimurrak daude. Txanponak ere txanponak ditu. Oraindik kalte nabarmenik gabe erabil dezakezu. Erabilera sentimendua duen produktua denez, deskribatu ezin den kaltea izan daiteke. Mesedez aitortu.\nFinkatzailea: marratu txikiak, apaindura\nCoco marka mota Produktuaren deskribapena Digne bat, Caviar larruazala iraunkorra zorroa popular Chanel da. Oso polita da, aurrean kokodun kokodun handiekin. Finkatze biribila irekitzea eta ixtea delako, edukia ez da inoiz salto egiten Erabilerraztasuna eta dirua kentzea erraza da eta seguru irekitzen da eta malda zabaltzen da.\nW 19 cm x H inguru 10cm x D 2 cm inguru\nBi poltsiko irekiak, kremaileradun moneta poltsa, lau txartel poltsikoekin


barren.eus - Hiru egunetan hamar positibo zenbatu dituzte Mendaron eta hamahiru Elgoibarren\nHiru egunetan hamar positibo zenbatu dituzte Mendaron eta hamahiru Elgoibarren\nArgitaratua: 2021-11-25 16:50\nAzken hiru egunetan 182 koronabirus kasu berri atzeman dituzte Debabarena eskualdean, eta eremu gorrian daude orain herri guztiak, 150etik gorako intzidentzia-tasarekin, alegia..\nEusko Jaurlaritzak gaur eman dituen datuen arabera, 1323 da hamalau eguneko 100.000 biztanleko Elgoibarko intzidentzia tasa, Mamabikoaren ostean eskualdeko altuena, hamar koronabirus kasu berri zenbatu baitituzte Mendaron azken hiru egunetan, azaroaren 22tik 24ra. Elgoibarko intzidentzia tasak ere gora egin du; 641ekoa zen astelehenean, eta 727,90-ekoa da gaur, hortaz, Gipuzkoako intzidentzia-tasaren (648,20) mailatik gora dago. Martitzenean sei koronabirus kasu baieztatu zituzten herrian, bi eguaztenean eta atzo bost lagunek eman zuten positibo PCR eta antigeno probetan.\nAzaroaren 22tik 24ra bitarteko COVID19 kasu positiboak, Debabarreneko herrietan:\nMallabia +8 (4 2 2) 1680,67ko intzidentzia-tasa\nMendaro +10 (5 2 3) 1323,88\nEibar 108 (27 33 48) 997,31\nErmua +25 (8 7 10) 824,02\nElgoibar +13 (6 2 5) 727,90\nMutriku +8 (0 4 4) 545,73\nDeba +6 (0 5 1) 256,74\nSoraluze +4 (2 1 1) 176,14\nGIPUZKOA +1.558 (473 552 533) 648,20\n• ZIUetan 36 lagun, orain dela aste bat baino sei gehiago\nGaur eguneratu dituzten datu epidemiologikoetan ageri denez, 2.618 kasu positibo zenbatu dituzte azken hiru egunetan Araban, Bizkaian eta Gipuzkoan egindako PCR eta antigeno probetan. Horrek esan nahi du ikaragarri ari dela hazten positibo berrien kopurua, joan den asteko eguenean argitaratutako txostenean 1.652 baitziren azken hiru egunetako positiboak.\nOsakidetzaren ardurapeko erietxeetan egoera ere okerrera doa pixkanaka-pixkanaka. Duela astebete 30 lagun zeuden Zainketa Intentsiboen Unitatean (ZIU), eta 36 dira gaur. Eta beste horrenbeste gertatzen ari da ospitaleratuta dauden herritarren kopuruarekin. Duela astebete 114 lagun ziren, eta 179 dira gaur.\nZIUetako kutsatu kopurua 50era iristen bada, osasun larrialdia berriro ezartzea aztertuko du Jaurlaritzak, Gotzone Sagardui Osasun sailburuak maritzenean jakinarazi zuenez. Horrez gain, Sagarduik eskatu zuen COVID ziurtagiri digitala ezartzeko lege bat eta maskara derrigorrezkoa izatea kalean.\nIzan ere, pandemiak hedatzen jarraitu azken egunetan, eta gehitu egin dira batez beste pertsona batek kutsa ditzakeenak. Oinarrizko birsorkuntza datua 1,26tik 1,29ra igo da Araban, Bizkaian eta Gipuzkoan. Elgoibarkoa 1,62an dago eta Mendarokoa 2,15an.\nAstebetean bikoiztu egin dira positiboak Elgoibarren, eta 641,25ean dago intzidentzia-tasa (2021-11-22)\nKoronabirusa: Elgoibar eta Mendaro eremu gorrian daude, 450,61eko eta 614,66ko intzidentzia-tasarekin (2021-11-18)\n150tik gorako intzidentzia metatua duten herrietan aplikatuko dituzten neurriak jakinarazi ditu Jaurlaritzak (2021-11-16)\nEremu laranjan sartu da Elgoibar, eta Mendaron ere nabarmen egin du gora intzidentzia-tasak (2021-11-15)\nOsasun larrialdia indargabetu du Jaurlaritzak eta LABIren Aholku Batzordea desegin egingo da (2021-10-05)


Emakumeentzako jaka hau zure abentura guztietan erabili ahalko duzu, oso berritzailea eta prestazio handikoa da eta; bereziki egokia egun hotz eta euritsuetan erabiltzeko (PFCrik gabeko DWR tratamendua). Jaka teknikoa, isolatzailea, beroa, haize-babesgarria eta oso arina. Jantzi osoa ehun birziklatuekin egina dago, eta ehun horiek BLUESIGN® ziurtagiria dute. Kanpoaldean erabilitako bi MICROSHELL ehunei esker (soila eta ripstop erakoa), haizetik babesten du, uraren kontrakoa da eta urraduraren kontrako erresistentzia ematen du bularraldean eta sorbaldaldeetan. Barruko forruak, aldiz, WARMSHELL BREATHE ehunarekin egina dagoenez, beroa isolatu eta hezetasuna kontrolatzen du. Kanpoaldeak nylona du (20D eta 39 g/m2), erabili aurretik birziklatutakoa. Barnealdeak, aldiz, erabili ondoren birziklatutako poliesterra du, eta isolatzailea da. Kanpoko geruza gisa erabil daiteke, baita bigarren geruza bero gisa ere, gainean babes-geruza bat jantzita. Jaka birziklatu honen diseinu ergonomikoak eta kanpoko ehun bielastikoak mendiko edozein jardueratarako aparteko erosotasuna eta mugimendu-askatasuna ematen dute. Jaka oso konprimagarria, erraz eraman ahal izateko. T\nJaka tekniko balioaniztuna, isolatzailea, beroa, haize-babesgarria eta oso arina. Jantzi osoa ehun birziklatuz egina dago. Kanpoaldean erabilitako bi Microshell ehunei esker (soila eta ripstop erakoa), haizetik babesten du, uraren kontrakoa da eta urraduraren kontrako erresistentzia ematen du bularraldean eta sorbaldaldeetan. Barruko forruak aldiz, Warmshell Breathe ehunarekin egina dagoenez, beroa isolatu eta hezetasuna kontrolatzen du. Hiru ehunak nahastuta, jantzi berritzaile bat lortu dugu, prestazio handikoa. Bereziki egun hotzetan eta haizetsuetan erabiltzeko egina dago. - Kanpoko geruza gisa erabil daiteke, baita bigarren geruza bero gisa ere, gainean babes-geruza bat jantzita. - Diseinu ergonomikoak eta kanpoko ehun bielastikoak mendiko edozein jarduerarako aparteko erosotasuna eta mugimendu-askatasuna ematen dute. - Bi patrika eskuetarako, eta beste bi bularraldean. - Barrenak esku batekin egokitu daitezke. - Jaka oso konprimagarria, erraz eraman ahal izateko. - Kanpoaldean Nylon 20D ehuna dauka (39 g/m2), erabili aurretik birziklatua. - Barrualdeko ehuna isolatzailea da, erabili ondoren birziklatutako poliesterrarekin egina. - Uraren kontrako PFCrik gabeko tratamendua (DWR). - Erabilitako ehunek BLUESIGN(R) ziurtagiria daukate.


Maskaren atzean, herri bizi bat - Unanu - Guaixe.eus\nMaskaren atzean, herri bizi bat\nErkuden Ruiz Barroso 2021-07-15 13:12\nMutua, katolak eta mamoxarroa Mamoxarron Txokoan.\nMamoxarroei balioa emateko Mamoxarron Txokoa mustu dute Unanun. Gainera, 'Mamoxarroak. Las máscaras de Unanu' liburua aurkeztu dute.\nEkainaren 29an San Pedro eguna izan zen, eta, beraz, asteburu hartan Unanuko festak izanen ziren. Osasun krisialdia dela eta, ospakizunak bertan behera utzi zituen kontzejuak, baina ekimen berezia antolatu zuen: mamoxarroen liburuaren aurkezpena egin zuten, eta Mamoxarron Txokoa deitutako inauterien eta Unanuren inguruko museoa mustu zuten. Ekitaldian Oberena dantza taldeak emanaldia eskaini zuen, eta erakusketa gela aurreskuarekin zabaldu zuten. Egun handia izan zen Unanun.\nMamoxarroak Unanuko nortasunaren parte dira. Herriaren historiako elementu garrantzitsua. Joseba Urretavizcayak Ergoienako herrian maskara "batzuk" zeudela jakin zuen. Maskara horiek katolak dira, Unanuko inauterietako mamoxarroek eta mutuek aurpegia estaltzeko erabiltzen dituztenak. "Bazuten magia pixka bat". Katolak ezagutu nahi zituen, eta horretarako Angel Auzmendi unanuarrarekin elkartu zen. "Xarmangarriak iruditu zitzaizkidan Unanu eta ingurua". Argazkiak egiteko Auzmendiri eta bere taldeari Mamoxarren eta Mutuen berregiteak egiteko laguntza eskatu zien. "Eta herriaren laguntza osoa izan dugu". Egindako argazkiekin eta Álvaro Bermejoren testuekin liburu bat argitaratu dute: Mamoxarroak. Las máscaras de Unanu. Urretavizcaya liburuaren editorea da, eta azaldu zuzenez, liburu "oso zaindua" da, paper bereziarekin egina. Edizio berezia da.\nF. Hualde antropologoa, J. Urretavizcaya argazkilaria eta editorea eta Á. Bermejo idazlea.\n"Liburu hau ospatzeko arrazoi bat da". Bermejok aspaldi ezagutu zituen katolak. "Ni aspaldi hasi nintzen hona etortzen, nire neska lagun ohiarekin, Begoña Ameztoirekin. Lizarragako eta Unanuko senideak zituen. Ikusi nuenarekin maitemindu nintzen". Familiako inork ez zion maskarei buruz hitz egin. "Liburu bat irakurriz jakin nuen Unanun burdinazko maskara batzuk zeudela, eta Begoñaren amari galdetu nion ea zer ziren Unanuko inauterietan ateratzen zituzten maskara horiek". Ez zidan asko kontatu. 30 urtez Ergoienara joaten egon zen, eta ezin izan zituen inoiz ikusi: "edo ez zen biltokiko giltza agertzen edo gordetzen zituen auzokidea ez zegoen...".\nKatolen inguruan irakurtzen jarraitu zuen Bermejok, egun batean Pio Caro Barojarekin elkartu zen arte. "Teoriaren arabera, inauteriak kristautasunaren eta garizumaren ondorio dira. Baina, aurretik, zer zegoen?". Orduan, Caro Barojak esan zion hego haizeak hostoei buelta ematen ziela, hau da, "interpretazio asko egin daitezkeela, beste irakurketa batzuk egin zitezkeela". Historialaria datuetan oinarritzen zen, baina baliteke maskara horiek kristautasun aurrekoak izatea. "Inauteriarekin lotuta, baina ugalketa errituekin zerikusia zutenak. Sakrifizio errituekin lotura izan zezaketen ere, makilekin egiten den biolentziagatik".\n'Mamoxarroak. Las máscaras de Unanu' liburuaren irudietako bat.\nArgazkiak egitera etorri zirenean, inguru horretan Ondatz herria zegoela esan zioten. Jentilen herria zen. "Hezurrak eta harriak omen zeuden, baina errepidea egitean desagertu ziren, eta orain ez da ezer gelditzen". Gauzek diruditen baino balio handiagoa dute. "Erlazionatzen hasi ginen: Beriain mendi sakratua zen,, eta bertan kultuak egiten ziren…". Orrialdeak bakarrik idazten ziren. "Inauteriak baino zerbait gehiago dira". Historia idatzita ez dagoen arren, "hor dago", eta azaleratzen joaten dela azaldu du idazleak. "Jentilek ardiak eta burdina ekarri zituzten. Hemen, aurretik, ez zen lantzen. Zer kasualitatea maskarak burdinazkoak izatea eta hemen egitea, artzain herri batean, jentilen herri batean".\nMaskararen atzean herri baten eta lurralde baten bizitza dagoela esan zuen Bermejok. "Eta ez galdu. Egonen da egun bat jendea maskara horiek ikustera etorriko dena, eta herriari bizitza emanen diote". Belaunaldi askoren aurpegiak estali dituzte maskarek, "eta jarrai dezagun hau guztia ospatzen". Hamabi katola zeuden, eta sei iritsi dira gaur egun arte. "Ez galdu maskarak, eta, posible bada, falta direnak berreskuratu". Ganbaretan begiratzeko aholkua plazaratu zuen.\nFernando Hualde antropologoak idatzi du liburuaren hitzaurrea, eta herri batean liburu bat ateratzea "arrakasta bat" dela esan zuen. Editorialen interesak beste batzuk izaten dira, eta unanuarrak "zorionekoak" sentitu behar dira. "Gertatzen zaigu inauterien bezalako tradizioekin haiekin bizitzera ohituta gaudela, eta ez ditugu nabarmentzen". Baina zerbait oso garrantzitsua da. "Hemen zerbait berezia dago, bai ondasun inmateriala (inauteriak) bai modu materialean ere: katolak eta dantzak". Hori dena orain liburu batean jasoa gelditu da. "Zaindu behar ditugu gauza hauek. Gure sustraiak dira, gure izaera". Kanpotik zaintzera eta gordetzera inor ez dela etorriko esan zuen antropologoak.\nEta unanuarrek aholkua jarraituko dute, eta ongi gordeko dituzte katolak. Mamoxarron Txokoa mustu zuten larunbatean ere. Areto txikia da, baina bertan herriaren historia eta esentzia laburbildu dute. Gela batean inauterietako mamoxarroaren eta mutuaren jantziak daude, eta erdian gaur egun arte gorde diren sei katolak. Inauterietako argazki zaharrak ere jarri dituzte, gordetzen dituzten bakarrenetakoak.\nMamoxarron Txokoan festetako argazki zaharrak jarri dituzte.\nMamoxarron Txokoaren korridorean festetako argazki zaharrak jarri dituzte. Herritarrek gordeak zituzten argazkiak dira. Berrehun bat jaso dituzte. Asteburuan unanuarrek argazki zaharrak ikusten gozatu zuten, pertsonak identifikatzen eta garai bateko festak gogoratzen. "Haiek bai zirela festak" esan zutenak ere izan ziren. "Jan, edan eta dantza". Beste gelatxo batean Unanuko historia biltzen duen kronologia jarri dute.\nMamoxarron Txokoa eta liburua mustu dituzte\nGuaixe uzt 06 Unanu\nPandemiagatik San Pedro festak bertan behera gelditu ziren Unanun. Haren ordez, larunbatean, 'Mamoxarroak. Las máscaras de Unanu' liburua au...


Ricardo Ereña eta Antonio Martinez izan dira onenak Eibarko Kasinoko billar txapelketan - etakitto.eus\nRicardo Ereña eta Antonio Martinez izan dira onenak Eibarko Kasinoko billar txapelketan\nAurreko astean amaitu zen Eibarko Kasinoko billar txapelketa (hiru bandara) eta, pandemia eta guzti, irailean abiatu zen norgehiagokan Ricardo Ereñak jantzi du txapela eta bigarren sailkatua Antonio Martinez izan da. Bestalde, aurreko denboraldian jokatu barik geratu zen Euskadiko txapelketako azken fasea laster izango da eta bertan arituko dira Eibarko Kasinoko taldetik sailkatu diren bost lagunak: Ricardo Ereña, Sergio Boullosa, Ricardo Robles, Antonio Martinez eta Jaime Chaos. Diotenez, “helburua ahalik eta ondoen sailkatzea da eta, horrekin batera, estatu mailan dauden jokalari garrantzitsuenetako batzuen aurka aritzea. Maila oso altua da, baina ilusiorik ez zaigu falta”. Horrez gain, sasoi bateko jolas-aretoetan billarrean aritzen zirenei dei egin nahi diete, “nahiz eta luzaroan jokatu barik egon, berriz ere hastera animatzeko. Karanbola joko eder hau ahaztu ez duten 70eko hamarkadako billar-zale asko dago eta”.\n« Asteburuan 35 positibo berri detektatu dira Debabarrenean, horietako 23 Ermuan eta 6 Eibarren “Zaintza-lanak berdintasunean” adierazpena onartu du Udalak, Emakumeen Nazioarteko Egunarekin bat eginik »


Espainian kutsatu den erizainak onartu du eskularruekin aurpegia ukitu zuela babes jantzia kentzean. Lur-emaileak greban dira Sierra Leonan.\nEbola gaixoak artatzeko zentro bat, Monrovian. Ahmed Jallanzo / EFE\n24 milioi euroren "premia" duela argudiatu du FAOk, eta azaldu du 90.000 familiari laguntzeko erabiliko dutela. Besteak beste, izurritea zabaltzea saihestea eta elikagaien segurtasuna epe luzera bermatzea da FAOren helburua. Egoera zaurgarrian dauden 90.000 familia horien "elikagai hornikuntza eta bizi bitartekoak" arriskuan daudela nabarmendu du erakundeak Dakarren duen erresilientzia zentroko arduradun Vicent Martinek, ebola "landa ekonomietan, nekazaritzan eta merkatuetan izaten ari den eragina dela eta".\nInfekzio arriskua murrizteko sentsibilizazio kanpaina bat egitea, laborantza, abeltzaintza eta arrantza ekoizpenak sustatzea eta "mikrofinantzaketa estrategiak" garatzea ere aurreikusten dute abiatu nahi duten programan.\nBestalde, bilera egin du Osasun Segurtasunerako Europako Batzordeak, Europako Batasunean ebolarekin kutsatutako lehen kasuaz hitz egiteko. "Gertatutakoa ulertzea" zen bilkura horren helburua, "gaixoen jarraipena hobetzeko", Frederic Vincent Europako Batasuneko Osasun bozeramaileak adierazi duenez. Espainiako kasuan gaixotasunaren jatorriaren gaineko informazio osoa bildu ondoren, protokoloak berrikusiko dituzte, bereziki ospitaletan.\nBileran izan dira, bestek beste, Munduko Osasun Erakundeko eta Gaixotasunen Prebentzio eta Kontrolerako Europako Zentroaren ordezkaritzak. Bilera hori ostiralero egiten dute ebolari buruz eztabaidatzeko, baina, Espainian atzemandako kasuaren ondorioz, aurreratu egin dute batzarra.\nKutsatzea "istripu bat" izan daiteke\nBien bitartean, Madrilgo Carlos III ospitalean erietxeratuta jarraitzen du Teresa Romerok, ebolaz kutsatuta dagoen erizainak. German Ramirez medikuak hedabideei egindako adierazpenetan esan duenez, posible da "istripu" baten ondorioz kutsatu izana. Gaixoak adierazi du balitekeela eskularruekin aurpegia ukitu izana, eta hori izatea gaixotasunaren jatorria —ebolaz hil zen misiolarietako bat zaintzen aritu zen eskularruekin horren aurretik—. Soinean zeraman segurtasun jantzia kentzerakoan gertatu zen, eriak berak azaldu duenez.\nBost lagun daude bakartuta ospitalean, segurtasun neurri gisa. Ebola duen erizainaren senarra 21 egunez izango dute zaintzapean, eta erietxeratuta zegoen erizain batek ebola izatea baztertu dute gaur.\nAEBetan diagnostikatutako lehen gaixoa, Thomas Eric Duncan, hil egin da. Dallasko ospitalean zegoen (Texas). Liberiarra da eta han kutsatu zen, baina AEBetan zegoenean antzeman zuten ebola zuela.


Euskal Herriko Unibertsitateko (UPV/EHU) Antropologia Feminista Ikerketa Taldea (AFIT) Eusko Jaurlaritzak aitortutako ikerketa talde finkoa da. Talde hau ikerketa proiektu eta kontratuetan, publikazioetan eta doktoretza tesien zuzendaritzan ibilbide luzea duten irakasleez zein ikertzaile hasi berriez dago osatua.\nIkerketa talde honen berezitasuna marko teoriko eta metodologiko feminista da. EAEan ezaugarri hau nagusi duen ikerketa talde bakarra da. 2008-2009 ikasturtetik Ikerketa Feministak eta Generokoak Masterraren antolakuntza eta irakaskuntzan ere hartzen dugu parte eta baita izen bereko doktoretza programan ere (UPV/EHU).\nGure ikerketa lerro nagusiak lau dira: (1) Gaur egungo egoera politiko eta ekonomikoan desparekotasun eta bazterketa prozesuak. (2) Eremu ezberdinetako parekidetasun politikak eta politika feministak. (3) Emozioak, praktikak eta gorputz politikak, eta identitateen birformulazioa. (4) Ikuspegi teoriko eta metodologiko ezberdinen berrikustea.\nIkerketa talde honen berezitasuna marko teoriko eta metodologiko feminista da.


Akihito - Wikipedia, entziklopedia askea.\nEmperor Emeritus (en)\n2019ko maiatzaren 1a -\n125. Japoniako enperadorea\n1989ko urtarrilaren 7a - 2019ko apirilaren 30a\n← Hirohito - Naruhito →\nKōkyo, 1933ko abenduaren 23a (88 urte)\nMichiko (en) (1959ko apirilaren 10a -\nFumihito, Prince Akishino (en)\nSayako Kuroda (en)\nmonarka, iktiologoa, ikertzailea, zoologoa eta itsas-biologoa\nUrrezko Ardi-larruaren Ordenako zalduna : Juan Carlos I.a (1985eko otsailaren 28a)\nKnight Grand Cross of the Order of Merit of the Italian Republic (1982ko martxoaren 9a)\nKnight Grand Cross of the Royal Victorian Order (1975eko maiatzaren 7a)\nKnight of the Order of the White Eagle : Aleksander Kwaśniewski (2002ko uztailaren 3a)\nKnight Grand Cross with Collar of the Order of Saint Olav (2001)\nGrand Cross with Collar of the Order of the Three Stars : Vaira Vīķe-Freiberga (2007ko maiatzaren 23a)\nOrder of Prince Yaroslav the Wise, 1st class : Viktor Janukovitx (2011ko urtarrilaren 12a)\nOrder of the Elephant (1953ko abuztuaren 8a)\nGrand Collar of the Order of Prince Henry (1998ko maiatzaren 12a)\nGrand Collar of the Military Order of Saint James of the Sword (1993ko abenduaren 2a)\nCollar of the Order of Charles III (1981eko urriaren 23a)\nKnight of the Garter (1998ko maiatzaren 26a)\nGrand Cross with collar of the Order of Vytautas the Great (2007ko maiatzaren 22a)\nCollar of the Order of the Cross of Terra Mariana (2007ko maiatzaren 22a)\nOrder of Sikatuna (1962ko azaroaren 10a)\nOrder of Lakandula (2015eko ekainaren 3a)\nOrder of Ojaswi Rajanya (1960ko apirilaren 19a)\nKarlos III.aren Ordenaren Gurutze Handia : Francisco Franco (1972ko urtarrilaren 20a)\nAkihito (japonieraz: 明仁?, akiçito ahoskatua; Tokio, 1933ko abenduaren 23a) Japoniako enperadore ohia (天皇 tennō) da, 125. enperadorea oinordekotza tradizionalaren arabera. (1989-2019) an koroatua, bere garaiko estatu-buruen artean, "enperadore" titulua zuen bakarra izan zen.\nHirohito enperadorearen eta Nagako enperatrizaren semea da. Politika eta ekonomia ikasketak egin zituen Gakushin Unibertsitatean eta 1956. urtean graduatu zen. 1952. urtean, adin nagusitasuna iritsi zuenean, Japoniako tronurako oinordeko izendatu zuten. 1959. urtean Michiko Shōdarekin ezkondu zen, Tokioko industrialari baten alabarekin. Hura izan zen Japonian erregezko bat herri xeheko kide batekin ezkondu zen lehen aldia. Bere herriko konstituzioaren aginduari jarraituz, printzea lau agintaldiz izan zen erregeorde, bere aita enperadore zela. 1989an aita hil ondoren enperadore egin zuten Tokioko jauregi inperialean eta ordutik aurrera Heisei (japonieraz: 平成?) aroa hasi zen (aberastasuna bakean). Enperadoreak ikerketa ugari egin zituen eta liburu asko argitaratu zuen arrainei buruz.\n2019ko apirilaren 30ean Tokioko jauregi inperialean abdikatu ondoren, Naruhito bere semea enperadore bilakatu zen. 2016ko abuztuaren 8an iragarri zuen abdikatu egingo zuela, osasun arazoak argudiatuz. Japoniako legedia aldatu behar izan dute abdikazioa onartzeko. Kōkaku enperadorea izan zen azkena abdikatzen: 1817ko maiatzaren 7an utzi zuen kargua.\n1959ko apirilaren 10ean Michiko Shōda enperatrizarekin ezkondu zen eta hiru seme-alaba izan dituzte:\nNaruhito enperadorea (1960ko otsailaren 23a - )\nFumihito printzea (1965eko azaroaren 30a - )\nSayako printzesa (1969ko apirilaren 18a - )\n↑ Berasain Tristan, Kristina. (2019-04-30). «Akihito enperadoreak abdikatu egin du» Berria CC BY-SA 4.0 lizentziapean.\nWikimedia Commonsen badira fitxategi gehiago, gai hau dutenak: Akihito\nEspezieak: Akihito (authority)\nOrriaren azken aldaketa: 2 apirila 2022, 12:24.


Salneurriak eta zenbaiten poltsak, gora - GARA\nSalneurriak eta zenbaiten poltsak, gora\nHitz jokoa eman lezake, baina dagoeneko denek nabaritu duten errealitatea da: salneurriek mugarik gabe egin dute gora. Igoera hori inork ez du kontsumitzaile arruntek bezala sumatu, behar-beharrezko elikagaiei baitagokie. Eta, kontsumitzaileekin batera, enpresa banatzaileek eta bitartekariek ere nabaritu dute. Izan ere, salneurrien igoera dela-eta lehenengoen poltsikoak hustu ahala, bigarrenen poltsa betetzen doa.\nErosteko ahalmenaren krisi hau era askotara azaldu izan dute: lehengaien igoeragatik, garapen bidean dauden herrialdeen eskari handiagatik... Baina Europar Batasunak ez du horren argi ikusten eta enpresa banatzaileak eta bitartekariak ikertzeko gomendatu du. Baita frantziar Estatuak, esate baterako, hala egin ere. Enpresa banatzaile nagusiek bitartekari asko kendu dituzte, eta pentsa liteke horrek produktuak merkatuko lituzkeela, ekoizleari erositako prezioaren eta kontsumitzaileari saldutako prezioaren arteko aldea txikiagoa izateko aukera ematen baitu; hala ere, enpresa horiek bi prezioak ezarrita, alde hori handitu egin dute. Eta neurri berean beren etekinak emendatu. Baina Europar Batasunak ere, enpresa banatzaileek eta bitartekariek produktuen salneurriak legez kanpo adosten dituzten ikertu behar dela dioenak, badu bere erantzukizun partea, merkatu librearen logika muturrera eramanda haren kontrola galtzen baitu. Horren erakusgarri argia nekazaritza da, Europak nekazariei prezio baxuak ezarri eta merkatuan jartzen direnak haren kontrolpetik kanpo baitaude. Ekoizlearengandik saltzailearengana bitartean geratzen dira etekin gehienak. Galerak, berriz, ekoizleek eta kontsumitzaileek jasoko dituzte.\nHerritar arruntek denbora luzean pairatu behar izaten dituzte horrelako irregulartasunak administrazioek sumatzen dituztenerako. Eta ez da ahaztu behar administrazioek irregulartasun horiek errazten dituzten politikak aplikatzen dituztela. Horrek agerian uzten du herritar horien eta administrazio horien arteko tarte handia, batzuen eta besteen interesen arteko tarte itzela, hain zuzen ere.


Gorte Orokorretarako 2015eko hauteskundeak Bozketa-prozedurak eta irisgarritasuna\nIrisgarritasuna / Prozesuaren irisgarritasuna / Bozketa prozedurak eta irisgarritasuna\nBozketa-prozedurak eta irisgarritasuna\nBoto presentziala eta posta bidezko botoa: irisgarritasun-baldintzak\nHauteslekuek eta hauteskunde mahaiek irisgarriak izan behar dute eta hautesleak botoa eman behar duen hauteskunde mahaitik ahalik eta hurbilen egongo den espazio irisgarria eta egokia izango dute. Leku horretan, hautesleak boto-aukera sekretupean egin ahal izateko behar diren pribatutasun-baldintzak zainduko dira.\nDesgaitasuna duten hautesleak boto-eskubideaz ahalik eta autonomia handienarekin baliatu ahal daitezen saiatuko dira hauteskunde mahaietako kideak.\nHauteskunde aldian, irisgarritasunari buruzko kexarik edo eskaerarik egin nahi izanez gero, eskumena duen eskualdeko hauteskunde batzordera bidal daiteke.\nHauteskunde Araubide Orokorrari buruzko ekainaren 19ko 5/1985 Lege Organikoak hau dio 87. artikuluan:\n“irakurtzen ez dakiten hautesleak, edo, ezintasunagatik, boto-papera beren kabuz aukeratu, gutun-azalean sartu, hauteskunde mahaiko presidenteari eman edo hautetsontzian sartu ezin dutenak, konfiantzazko pertsona batez balia daitezke zeregin horietarako;\nbozketa-prozedura arautuko da itsuentzat edo ikusmen-urritasuna dutenentzat, eta Diputatuen Kongresurako eta Senaturako hauteskundeetan, Europako Parlamenturakoetan eta erreferendumetan erabiliko da prozedura hori. 2007an arautu zen prozedura eta, lehen aldiz, Gorte Nagusietarako hauteskundeetan erabili zen.\nIkusmen-urritasuna duten hautesleentzako bozketa-prozedura irisgarria (dokumentazio osagarria braillez)\nPosta bidezko botoa mugitzeko arazoak dituzten pertsonentzat: medikuaren ziurtagiria eta notario-ahalordea doan.\nGaixotasunagatik edo desgaitasunagatik hautesle batek ezin badu bere kabuz botoa posta bidez emateko eskaera postetxean aurkeztu (medikuaren doako ziurtagiri ofizialaren bidez egiaztatu beharko da), haren izenean beste pertsona batek egin ahal izango du notarioaren edo kontsularen bidez hautesle bakoitzari banan-banan egindako agirian baimenduz gero, baina agiri horretan ezingo da sartu hautesle bat baino gehiago, ezta pertsona bera hautesle baten baino gehiagoren ordezkari izan ere.\nEskumena duen hauteskunde batzordeak egiaztatuko du, kasu bakoitzean, alderdi horiek guztiak betetzen diren.\nHau da prozedura:\nInteresdunek notario bat hartu beharko dute, eta hark doan jardungo du (Notariotzaren Kontseilu Orokorra). Interesdunek LOREG legearen 72.c) artikuluan aipatzen den doako mediku-ziurtagiri ofiziala emango diote notarioari.\nNotarioa hauteslearen helbidera joango da: ospitalea, zaharren egoitza edo senide baten bizilekua. Ondoren, posta arrunt bidezko botoaren prozedura berari jarraituko zaio.\nHau da, ordezkari edo ahalduna bera joan ahal izango da postetxera —posta bidezko botoa eskatzeko epearen barruan: maiatzaren 3tik ekainaren 16ra—, nortasun-agiria eta notario-ahalordea hartuta, eta botoa posta bidez emateko inprimakia eskatuko du.\nPosta zerbitzuek Hautesle Erroldaren Bulegora bidaliko dute dokumentazio guztia. Han, botoa posta bidez emateko eskaera egin dela idatziko da erroldaren zerrendetan ?horrela EZ DU AURREZ-AURRE BOTOA EMATERIK IZANGO?, eta dokumentazio hau bidaliko zaio ahaldunari, posta ziurtatu bidez, beronek eman duen helbidera edo, bestela, erroldan agertzen denera:\nHauteskundeetara aurkezten den alderdi politiko bakoitzaren boto-paper bat.\nBozketako gutun-azal bat, bertan sartzeko dagokion boto-papera.\nHautesle-erroldan inskribatu izanaren ziurtagiria.\nGutun-azal bat, botoa eman beharko lukeen mahaiaren helbidea idatzita duena.\nAhaldunak berak ere jaso beharko du dokumentazio hori, nortasuna egiaztatu ondoren. Etxean ez badago, dagokion postetxera joan beharko du jasotzera.\n5/1985 Lege Organikoa, ekainaren 19koa, Hauteskunde Araubide Orokorrari buruzkoa (72., 87. eta 118.1.b) artikuluak).\n557/1993 Errege Dekretua, apirilaren 16koa, botoa posta bidez emateko prozedurako notario-jarduerari buruzkoa.\nInstrukzioa, 1993ko apirilaren 26koa, Hauteskunde Batzorde Zentralarena, Hauteskunde Araubide Orokorrari buruzko ekainaren 19ko 5/1985 Lege Organikoaren 72.c) artikuluan aipatzen den doako mediku-\nziurtagiri ofizialari buruzkoa, azaroaren 2ko 6/1992 Lege Organikoak emandako idazketan.\nIkusmen-urritasuna duten hautesleentzako bozketa-prozedura irisgarria (dokumentazio osagarria braillez\nBoto irisgarriaren kita erabiltzeko azalpen-gida (hizkuntza koofizial guztietan)\nZertan datza prozedura horrek?\nHauteskunde egunean hauteslearen hauteskunde mahaian bozketa irisgarriaren kit/maletin bat braillez dakiten hautesle itsuen edo ikusmen-urritasun larria duten hautesleen esku jartzea da bozketa-prozedura irisgarriaren helburua, betiere, garaiz eta modu egokian eskatu badute.\nProzedura honetan erabiltzen diren boto-paper eta gutun-azalak ez daude braillez; kit/maletin horretan sartzen diren etiketak eta dokumentazio osagarria baino ez daude braillez, botoaren sekretua mantentzearren.\nHau dago bozketa irisgarriaren maletin/kit horren barruan: boto-paper eta gutun-azal normalizatuak (hau da, gainerako hautesleek Kongresurako eta Senaturako erabiltzen dituzten gutun-azal eta boto-paper berdinak) eta dokumentazio osagarria braillez (azalpen-gida braillez, edukiak identifikatzen dituzten itsasgarriak braillez eta tintaz, Senaturako hautagaien zerrenda braillez…), braillez dakien hautesleari nahi duen boto-aukera autonomia osoz eta botoaren sekretua bermatuz identifikatzeko modua emateko.\nGARRANTZITSUA: Hauteskunde araudiak ezartzen duenez, posta bidezko botoa eskatzen bada, ez dago hauteskunde egunean hauteskunde mahaian aurrez-aurre botoa ematerik. Bozketa-prozedura irisgarria, hauteskunde mahaiko bozketa presentziala denez, posta bidezko botoarekin bateraezina da. Bere garaian, prozedura honi buruzko errege-dekretuaren proiektua prestatu zenean, txosten teknikoak egin ziren. Haien arabera, boto irisgarriaren kitak egiteko zenbat denbora behar den ikusita (braillera itzuli behar dira hautagaitzak eta, Senatuaren kasuan, baita hautagai guztiak ere), ezinezkoa da hauteskunde araudiak botoa posta bidez emateko ezartzen dituen epeen barruan kitak eskatzaileen etxeetara bidaltzea.\nNork eska dezake bozketa-prozedura irisgarria 900 150 000 doako telefono-zenbakian?\nHautesle-erroldan inskribatutako hautesle itsuek edo ikusmen-urritasun larria dutenek, Braille sistema erabiltzen jakinik, % 33ko desgaitasun-maila edo handiagoa aitortuta badute, edo Espainiako Itsuen Erakundeko (ONCE) afiliatuak badira, Gorte Nagusietarako 2016ko hauteskundeen egunean hauteskunde mahaian emango zaien bozketa irisgarriaren maletin/kit bat eska dezakete, indarrean dagoen araudiak ezartzen duen bezala.\nBozketa irisgarriaren kit hori eskatzeko, hautesle horiek Estatuaren Administrazio Orokorrari jakinarazi behar diote Barne Arazoetarako Ministerioaren doako telefono-zenbakiaren bitartez, 900 150 000, maiatzaren 3tik 30era (biak barne) Halaber, 900 150 000 telefono-zenbakian eskatu ahal izango dute hautesleek prozedurari buruzko informazioa. Arreta-ordutegia (Estatuko jaiegunetan izan ezik): ekainaren 16ra arte: astelehenetik ostiralera 09:00etatik 17:30era eta larunbatetan 09:00etatik 14:00etara; ekainaren 16tik aurrera: astelehenetik ostiralera 08:00etatik 15:00etara eta larunbatetan 08:00etatik 14:00etara.\nZer datu eman behar dira boto irisgarria telefonoz eskatzeko?\nBozketa-prozedura irisgarria eskatzen duten hautesleek datu hauek eman behar dituzte, epe barruan (hots, maiatzaren 3tik 30era), Barne Arazoetarako Ministerioaren 900 150 000 doako telefono-zenbakiaren bitartez:\n• Nortasun-agiri nazionalaren (NAN) zenbakia\n• Harremanetarako telefono-zenbakia\nGainera, eskakizun hauek betetzen dituztela adierazi beharko dute:\n• Badakitela braillez irakurtzen; eta\n• % 33ko desgaitasuna edo handiagoa aitortuta dutela, edo Espainiako Itsuen Erakundeko (ONCE) afiliatuak direla.\nAdministrazioak edonoiz eskatu ahal izango du datu horiek egiaztatzeko.\nDatu pertsonalak babestearen arloan indarrean dagoen araudiaren arabera, zegokionean boto irisgarriaren fitxategia sortu zen eta alta eman zitzaion Datuak Babesteko Espainiako Bulegoan.\nZer informazio eska daiteke doako telefono-zenbakian?\nDoako telefono-zenbakian, alderdi hauekin erlazionatutako kontsultak egin ahal izango dituzte hautesleek, maiatzaren 3tik hauteskunde egunera arte:\n• Abenduaren 7ko 1612/2007 Errege Dekretuan araututako boto-prozedura irisgarria\n• Hauteskunde prozesua\n• Onartu diren hautagaitzak: Diputatuen Kongresurako hauteskundeak eta Senaturako hauteskundeak\nZein da Gorte Nagusietarako hauteskundeetarako bozketa irisgarriaren kit horren edukia?\na) Botoa emateko material estandar edo normalizatua.\nBozketako gutun-azal estandar bat Diputatuen Kongresurako hauteskundeetarako.\nBozketako gutun-azal estandar bat Senaturako hauteskundeetarako.\nBoto-paper estandar bat Diputatuen Kongresurako hauteskundeetarako onartu den hautagaitza bakoitzeko.\nBoto-paper estandar bat Senaturako hauteskundeetarako.\nAzalpen-gida bat tintaz eta braillez, kit/maletin horretan dagoen dokumentazioa nola erabili azaltzeko.\nSenaturako hautagaien izenen zerrenda, braillez.\nGutun-azal handi bat eta, barruan, gutun-azal txiki bat (orri-laurden baten neurrikoa) Diputatuen Kongresurako hauteskundeetara aurkezten den hautagaitza bakoitzeko. Gutun-azal txiki horietako bakoitzak etiketa bat izango du itsatsita, barruan dagoen boto-paperean (estandarrean, ez braillezkoan) ageri den hautagaitzaren izena eta siglak dituena, braillez eta tintaz.\nGutun-azal handia etiketa batekin identifikatuta egongo da, testu hau braillez idatzita eta tintaz inprimatuta: “Diputatuen Kongresurako hauteskundeak”\nOrri-laurden baten neurriko gutun-azal bakoitzak, onartutako hautagaitza baten boto-paper normalizatua edukiko du. Hautesleak gutun-azal bakoitzaren edukia ezagutu ahal dezan, bakoitzari etiketa bat itsatsiko zaio, braillez, eta tintaz ere bai, gutun-azal horren barruko hautagaitzaren izena eta siglak aditzera emateko.\nNork bermatzen ditu braillezko itzulpenak zuzenak direla?\nBoto irisgarriaren maletin/kit horren barruan dauden braillezko testuak Espainiako Braille Batzordeak ikuskatzen ditu, eta horren ziurtagiriak ematen, eta Hauteskunde Administrazioak (hauteskunde batzordeek eta hauteskunde mahaiek) ikuskatzen du boto-prozedura irisgarriaren funtzionamendua zuzena dela.\nGorte Nagusietarako hauteskundeetan, zer ematen zaie hauteskunde mahaian bozketa-prozedura irisgarria erabiltzeko eskaera telefonoz egin duten hautesleei?\nHauteskunde egunean hautesleak bere burua identifikatuko du hauteskunde mahaiko presidentearen aurrean edo, bestela, mahaikideen aurrean, bozketa irisgarriaren kit delako hori garaiz eta modu egokian eskatu zuela jakinaraziko du, eta nortasun-agiriaren zenbakia emango du.\nHauteskunde mahaiko kideek bozketa irisgarria eskatu dutenen zerrenda bat edukiko dute eta, bertan, datu hauek bakarrik agertuko dira: bozketa irisgarriaren kit bat eskatu duen hauteslearen nortasun-agiriaren zenbakia, eta dagokion hauteslekuaren probintzia/udalerria/barrutia/atala/mahaia eta helbidea.\nHauteskunde mahaiko kideek bozketa irisgarriaren maletin/kit hori emango diote hautesleari, baina zerre\nndan ageri bada baino ez.\nBozketa irisgarriaren maletin/kit horretan dagoen dokumentazioa erabiltzeko jarraibideak.\nA. Botoa prestatzea.\nBozketa irisgarriaren kit hori ematen dizutenean, hauteskunde mahaiko kideei eskatu ahal izango diezu bozketa irisgarriaren kit horretan dagoen dokumentazioa erabiltzeko pribatutasun-bermeak betetzen dituen gune batera eraman zaitzatela, hauteskunde mahaitik ahalik eta hurbilen. Bozketa irisgarriaren kit hori hauteslekutik atera ere egin dezakezu, eta geroago itzuli botoa ematera.\nSenaturako hauteskundeetarako, markatu, boligrafoz edo arkatzez, zure boto-aukera Senaturako boto-papera barruan duen braillezko txantiloiaren gelaxketan.\nTxantiloi horretan, hautagaitza bakoitza zenbaki batez identifikatuta dago. Bilatu zenbaki hori braillezko hautagaitza-zerrendan, eta, horrela, hautagaitzaren izena jakin ahal izango duzu, baita hautagaitza horrek Senaturako aurkezten dituen hautagaien izenak ere. Zure botoa jasoko duten hautagaiak aukeratu ondoren, atera boto-paper estandarra txantiloitik eta sartu “Senaturako hauteskundeak” jartzen duen gutun-azalean.\nDiputatuen Kongresurako hauteskundeen kasuan, ireki gutun-azal handia, braillez “Diputatuen Kongresurako hauteskundeak” duena. Barruan dauden gutun-azal txikietatik, aukeratu braillez esaten dizuna zure botoa jasoko duen hautagaitzari dagokion boto-papera daukala; atera boto-paper hori eta sar ezazu “Diputatuen Kongresurako hauteskundeak” dioen gutun-azalean.\nJarraian, zoaz hauteskunde mahaira eta, han, agiri hauetako bat erakutsi beharko diozu hauteskunde mahaiko presidenteari, identifikatzeko:\nNortasun-agiri nazionala (NAN). Ez du balio izapidean dagoen nortasun-agiriaren ordezkagiriak, ez baitauka hauteslearen argazkirik.\nBerdin dio agiri horiek iraungita egotea, baina originalak izan behar dute; ez dute balio fotokopiek.\nC. Soberako materiala.\nBotoa eman ondoren, bozketa irisgarriaren maletin/kit hori berarekin eramatea gomendatzen zaio hautesleari, emandako botoaren sekretua ziurtatze aldera.


ANTZERKIA, DANTZA ETA BILBO ZAHARREKO SORMEN GALERIA ETA ESPAZIO BERRIETARA BISITA GIDATUAK ANTOLATUKO DITU IRAILAREN 10ETIK 20RA | BLV-ART – Bilbao Kultura\nHome » Berriak » Bilbao Kultura @eu, Bilbao Kultura @eu » ANTZERKIA, DANTZA ETA BILBO ZAHARREKO SORMEN GALERIA ETA ESPAZIO BERRIETARA BISITA GIDATUAK ANTOLATUKO DITU IRAILAREN 10ETIK 20RA | BLV-ART\nANTZERKIA, DANTZA ETA BILBO ZAHARREKO SORMEN GALERIA ETA ESPAZIO BERRIETARA BISITA GIDATUAK ANTOLATUKO DITU IRAILAREN 10ETIK 20RA | BLV-ART\nEdizio berri hau irailaren 10etik 20ra izango da, ostegunetik igandera, eta hainbat proposamen izango ditu: performancea, antzerkia, dantza eta jarduera bereziak, besteak beste, galerietarako bisita gidatuak eta inguruko sortze-guneak.\nBLV–ART hilaren 10ean, ostegunean, Bilborock-en 20:00etan hasiko da Societat Doctor Alonso “Andrei Rublev- versión radiofónica” konpainia katalanaren performancearekin, Euskadin estreinatuko dena. Pieza honetan, soinu-espazioak garrantzi handia du: soinu-geruza guztiak sakon aztertzen dira eta Tarkovskyren eta haren inguruaren musika eta audioak gehitzen dira.\nIrailaren 11n, ostirala, 20:00etan, BilbaoArten, Angela Millano koreografo eta performerrak “Tommy” performancea partekatuko du. Performance hori berriro dantzatzeko eta ez gelditzeko nahitik abiatzen da, eta beste gorputz batzuk aipatzeko moduak ikertzen ditu, norberaren gorputzean azaleratuz. Dantzan Bilaka 2019k babestu zuen ikerketa-proposamena da.\nBerreginen Museoko hitzordua Las Bastardas taldearen eskutik etorriko da. Duela 5 urte sortu ziren Histeria Kolectiboaren babesean, sormen, esperimentazio, ezagutza, haustura, gorputz, kritika, amorru eta komunio artistiko eta politikoak bultzatzeko. Haren “Con+Sumo + Gusto” proposamena erabateko estreinaldia da, eta jende guztiarentzat dago diseinatuta.\nAstea ahalik eta ondoen itxiko da, swing, mambo, calypso eta 50 hamarkadeko rock ‘n’ rollaren erritmoarekin, eta umore handiz, Juana Geyser-ek eta La Imaginaria banda musikalak irailaren 13an, 19:30ean Bilborocken aurkeztuko duten antzerki-musika-performanceari esker.\nBLV–ART 2020ren azken txanpak irailaren 17an, osteguna, jarraituko du La Dinamikako (Eguzki Zubia) ‘3er acto’ antzerki-zale guztientzako proposamen bereziarekin. ‘3er acto’-rekin aktore baten kamerinora joango gara funtzio bat egin ondoren. 57 urteko emakumea da, eszenan 35 urte dituen aktorea. Kamerinoaren intimitatetik odisea erakusten digu, jardunean jarraitzeko, eta nola ikusten duen bere gainbehera profesionala, dena delako: emakumea, adinekoa eta artista. Emanaldia 20:00etan hasiko da Bilborocken.\nHurrengo egunean Berreginen Museoak dantza garaikidearen proposamena jasoko du 19:30ean eta 20:00etan. Saio honetan, Blanca Arrieta koreografo beteranoak bi subjektu erakutsiko dizkigu, baita keinuaren bidez eboluzionatuko duen elkarrizketa mutua ere. “Las Sillas” da “Argh!” lan osoaren hasierako zatia. Okupatzen dugun lekua egonean, arnasten eta jolasten da, jakinik errepikatzen dena beti modu desberdinean esperimentatzen dela. Imajinatzeko eta sentitzeko, mugitzeko eta, hortik, loturak sortzeko denbora eta espazioa aldarrikatzea.\nIrailaren 19an, larunbata, LOKKE/ Olatz de Andresen txanda izango da, Doppelgänger proiektuarekin. Proiektu hori espazio ez-konbentzionaletarako pieza ibiltari batzuetatik abiatzen da, eta bi ideia eta denboraren eraldaketa ditu ardatz. BLV-ARTen “Doppel-Leo” aurkeztuko da, eskulturatik ekintzara joatean mugitzen diren bi gorputz kamuflatu eta urtzen dituen kapsula koreografikoa. Bi sarrera izango dira: lehena 19:30ean eta bigarrena 20:00etan Berreginen Museoan.\nBLV–ART programaren edizio berri honen amaiera hirukoitza izango da. Alde batetik, Larutan Danzak eta Input Danzak Bilbo Zaharreko Plaza hartuko dute igandean, hilaren 20an. 13:00etan, Larutan “Out of the blue” lana erakutsiko du. Dantza fresko eta dibertigarria da, eta askatasunez dantzatzeko, mugitzeko, deskonektatzeko eta errutinazkoarekin hausteko plazeraz gozatzeko beharretik sortzen da, ikusleek goza dezaten.\nOrdu erdi geroago, 13:30ean, Input-ek “Imperfectas” dantza-pieza partekatuko du; errealitate zentzugabea eta zintzoa erakusten du, maitasunez eta onarpenez betetako mundua, proba- eta akats-espazioa, jolas-lekua.\nAmaitzeko, Fusionarte Actividad Artística Sensorial-ek “Sin piel” eramango du Berreginen Museora. Erabateko estreinaldia da, zentzumenezko arte-jarduera bat (15 minutu) eta mahai-ingurua dituena. Bi emanaldi izango ditu: bat 12:30ean eta bestea 13:30ean. “Sin piel” Juanaren intimitaterako gonbita da. Bere historia ezagutu nahi duenarentzat irekitako gune sakona. Gorputza kanpoko emozioetatik isolatu nahi duen emakume baten barrurako bidaia emozionala.\nInfo gehiago eta programa osoa Kulturabarrutik\n← ARTY WALKS 2020\nBilboko Barrutietan kultur egitaraua | Kultura Barrutik →


"Helburu argia du gaurkoak, preso independentistak defentsa juridiko gabe uztea" - Uriola.eus\n"Helburu argia du gaurkoak, preso independentistak defentsa juridiko gabe uztea"\nuriola.eus 2015-01-12 18:36 Politika Abando - Indautxu\nBizkaiko Abokatu Bazkunan prentsa agerraldia eskaini dute 60 bat euskal legelarik Guardia Zibilaren 'Mate' operazioa errefusatzeko. Joan den ekainean abokatu atxilotuek Auzitegi Nazionalean deklaratzeko borondatea azaldu zutela eta, "esperpentotzat" jo dute gaurko sarekada. "Deklaratzera deitu ordez, atxilotuak izan dira". Olatz Talavera abokatuaren hitzetan, "jazarpen ideologiko eta juridiko baten aurrean gaude".\nLegelarien arabera abokatuen aurkako gaurko atxiloketek helburu argia dute: "Preso independentistak defentsa eta babes juridiko gabe uztea". 17:00etan Bizkaiko Abokatu Bazkunaren egoitzan batzartutako 60 legelarik adierazi dutenez, "bat bera ez da geratuko babes juridiko gabe".\nOlatz Talavera, abokatuak, gainerako lankideen izenean hitz egin du. Talaverak adierazi du gaurko atxiloketak duela hilabete batzuk aurreikusi eta salatu zituztela. Bai abokatu talde batek bai Bizkaiko Abokatu Bazkunak berak. Horregatik, "ez da kasualitatea izan" gaurkoa. Ekainean prest agertu ziren atxilotutako abokatuak Auzitegi Nazionalean deklaratzeko. Baina ez zituzten deitu, eta Iker Urbina abokatuak esan duenez, urtarrilaren 12an "deituak izan ordez, atxilotuak izan dira". Horregatik jo du Urbinak "esperpentotzat" operazioa.\nMiatze-agindua irakurtzeko aukera izan dute abokatuek. Aginduak dioenez, 'Mate' Herriraren aurkako operazioaren "jarraipena" da. Operazio "mediatikoa", legelariek gaineratu dutenez, bere testuinguru politikoan aztertu beharrekoa. "Presoen kolektiboak bide juridikoa erabiliz Euskal Herriratzeko eskabidea egin du, joan den larunbateko manifestaziok Bilboko kaleak bete zituen eta bihar Auzitegi Gorenak bilera du Frantziako zigorrek Espainian balioa izango duten edo ez erabakitzeko".\nAtxilotuei Ogasunaren aurkako delitua egotzita, PP eta PSOEren egoitzetan gertatutako "korrupzio operaizoetako argazki bera errepikatu nahi izan dute gaur". Abokatuen arabera "korrupazioaren mozorroa" baliatuz, "espainiarrei sinestarazi nahi izan diete hemen ere korrupzioa badela", baina saiakera antzua izan da. "Hemen jendeak badaki lan boluntarioa egiten dela, herriarekiko konpromisoa dutela abokatuek". Olatz Talavera abokatuaren hitzetan "jazarpen ideologiko eta juridiko baten aurrean gaude". Horregatik bukatu du agerraldia atxilotuen "beheralako askatzea" eskatuz.\nIñaki Goioaga abokatuak ere parte hartu du prentsaurrean. Operazio honetan inputatua izan den arren, ez dute atxilotu, senataria izanik, aforatua delako. Egoeraren zentzugabekeriaren adibide bat aipatu du Goioagak. "Miaketa-autoak dio LAB sindikatuaren egoitzan langileen eskubideak urratzen dituzten delitua egin dela, zentzugabea da erabat".\nSenide batek URIOLAri jakinarazi dionez, bihar emango dute ezagutzera polizien deklarazioa eta, ondorioz, atxilotuak etzi -asteazkena- pasako dira epailearen aurretik.\n[2015/01/12] Abokatuen aurkako Guardia Zibilaren operazioa\n[2015/01/12] Ainhoa Etxaide: "Berriro salatu behar dugu askatasun demokratikoaren aurkako eraso bat"\n[2014/01/09] Bilbo Zaharrean olerki artean salatu dute Mikel Etxabururen auziperatzea\n[2014/01/09] Elkarretaratzea egingo dute Bilbo Zaharrean Mikel Etxabururen auziperatzea salatzeko


Santimamiñeko ingurunearen kultur eta turismo eskaintza - Euskonews\nBaina, Santimamiñerekin batera, elkar bultzatzen duten beste hiru kultur aukera ere badira: Elantxobe (Bizkaia). Omako baso biziduna\nKoloreek eta naturak jolasa sortzen dute, pinudiaren gaineko formen nahasketa. Plastikotasunak, Santimamiñe haitzuloan bezala, ingurunearekin bat egiten du eta paregabeko zerbait sortzen dute. Euskal Herria Museoa\nMuseoa Alegria Jauregian dago; Montefuerte oinetxea izan zen bere garaian. Eraikina bera bezain zirraragarria du edukia. Euskal Herriaren jatorrian, geografian, kulturan, garapenean, etnografian eta abarretan murgilduko gara bertako geletan. 150.000 urteko historia biltzen du, bisitarientzat ikusgai. Gernika-Lumo (Bizkaia). Batzar Etxea. Foruko herri erromatarra\nSantimamiñe, Urdaibai, Omako basoa, Euskal Herria Museoa, Gernikako monumentu multzoa, Foruko herri erromatarra, etab. Kultura, aisia, historia, edertasuna, natura bizi eta garbia. Azken finean, Santimamiñeko multzo arkeologikoak eta Santimamiñe 2008 Proiektuak ezin izango lukete inguru hobea izan.


Aldundiak Gipuzkoako etorkizunari buruzko hausnarketan parte hartzera gonbidatu ditu Azkoitiako herritarrak - Azkoitiko Udala\nForu arduradunak azaldu duenez, “Herritarren parte-hartzeari esker, gobernuak indartu egiten dira, eta politika publikoak ere indartu egiten dira; gainera, interes sozialak agenda publikoan txertatzeko aukera ematen digu.” Ekimen parte-hartzaile honen helburua herritarrengana hurbiltzea da, haien hausnarketak, kezkak eta ekarpenak entzuteko. “Horrela, elkarlaneko gobernantza sustatuz eta, Gipuzkoako Foru Aldundiak bultzatutako Etorkizuna Eraikiz bezalako ekimenen bidez, Gipuzkoaren etorkizuneko erronkei herritarrekin batera erantzuten saiatzen gara”, adierazi du.\nKapsula Azkoitian jarri dute, Herriko Plazan, eta bertan egongo da egun osoan. “Azkoitiko biztanleek garrantzia zeri ematen dioten jakiteko lagungarria dugu, zeintzuk diren haien kezkak eta gogoetak, horretarako, Gipuzkoa 2040an nolakoa imajinatzen duten galdetzen diegu”, gogoratu du Mendozak, herritar guztiei zuzendutako proiektua dela azpimarratuz. Dinamika horren helburua da, halaber, herritarrak gogoeta egitera eta lurraldearen etorkizunarekin konprometitzera bultzatzea.\nBestalde, Azkoitiko alkate Javier Zubizarretak azaldu duenez, “Iragana ez dugu berreskuratuko. Ikasteko eta gogoratzeko balio digu. Oraina momentua bizitzeko da, baina baita etorkizuneko oinarriak eta baloreak eraikitzeko ere. Herritarron kezka nagusia, dudarik gabe, etorkizuna da. Ze bizimodu izango dute seme-alabek? Lanik izango dute? Zer gertatuko zait zahartzaroan? Ze herri utziko diegu?... Antzeko kezkak ditugu guztiok eta beharrezkoa da guztion artean buruan dugun etorkizun horri heltzea, guztiok baitugu hor zeresana eta zeregina”.\nEtorkizuna Eraikiz kapsularen bigarren fasea amaitu ondoren, jasotako ekarpenak aztertuko dira eta Etorkizuna Eraikiz egitasmoan txertatuko dira. Proiektu hori Gipuzkoako Foru Aldundiak sustatzen du, eta Gipuzkoaren etorkizuneko erronkei erantzuteko lan egiten du, hainbat ekimenen bidez, hala nola, erreferentziazko zentroen, proiektu esperimentalen eta aurrekontu irekien bidez.\nDatorren astean, bestalde, kapsula Mondragon Unibertsitatean aurkituko dugu. Itzuli berri honek interes berezia jarri du gazteengana hurbiltzeko, haiekin lotura sortzea helburu hartuta, eta Gipuzkoaren etorkizunaren eraikuntzan ahotsa emateko, haien kezkak, proposamenak eta gogoetak zeintzuk diren ikertuko dira. Horrela, lurraldeko biztanle guztien beharretara egokitutako agenda publiko bat sortu ahal izango da. “Kapsularen bigarren fase honek garrantzi berezia eman nahi die gateei, gure etorkizuna eraikitzen ari gara eta horretarako ezinbestekoak dira Gipuzkoako gazteak”, azpimarratu du Mendozak.


Nafarroako Artxibo Garaikideak eskola-paisaiari eskainitako III. argazki lehiaketa deitu du\nLanak aurkezteko epea uztailaren 1etik irailaren 6ra bitartekoa izanen da.\nAdministrazioaren Artxiboak “Memoriadun Paisaiak” proiektua berritu eta III. argazki lehiaketa antolatu du, aurten “Nafarroako eskola-paisaiei” eskainia. Helburu du, irudiaren bidez, herritarrak eskola-eraikin zaharren ondare-balioaz sentsibilizatzea. Eraikin horietako batzuk, gaur egun, beste gauza batzuetarako erabiltzen dira. Era berean, Nafarroako instalazio berrien eta ikastetxeen balioa nabarmendu nahi du. Ekimenaren bidez, ondare kontzeptua hezkuntza-guneetarantz zabaldu nahi da, eta Artxiboan gordetako dokumentu-iturriek eskaintzen duten informazioa osatu. Azken buruan, paisaiaren prozesu eraldatzailea agerrarazi nahi da, instalazio eta ikastetxe jakin batzuetatik abiatuta, eta haien iragan historikoa ezagutzeko interesa piztu.\nLanak aurkezteko epea uztailaren 1ean hasi eta irailaren 6an bukatuko da, 14:30ean. Parte-hartzaile bakoitzak gehienez hiru argazki aurkeztuko ditu. Lanak argazki-paperean aurkeztuko dira, zuri-beltzean edo koloretan, eta neurriak, gehienez, 30 x 40 izanen dira, markoa jarri gabe. Jatorrizkoak eta argitaragabeak izan beharko dute, eta nolanahi ere, XX. mendearen hasieratik hona, Nafarroako paisaia aldatzen lagundu duten eskola-eraikinekin edo ikastetxeekin nahiz hezkuntza-instalazioekin lotutakoak. Memoriadun Paisaiak III. argazki lehiaketaren oinarriak NAOn daude kontsuldai.\nEpaimahaia erakunde deitzaileak izendatuko du, eta argazkigintzako bi profesional eta Nafarroako Gobernuko Artxiboen eta Dokumentu Ondarearen Zerbitzuko bi kide izanen dira epaimahaikide. Aurkezten diren lanen balorazioa egiteko, honako irizpide hauek hartuko dira kontuan:\n-Lehiaketaren helburuak betetzea.\nSariak epaimahaiaren balorazioarekin bat emanen dira, eta erabakia apelaezina izanen da. 700 euroko saria ezarri da lan irabazlearentzat. 400 eurokoa, bigarrenarentzat, eta 200ekoa, hirugarrenarentzat. Epaimahaiak eman gabe uzten ahalko ditu sari batzuk edo guztiak, egokitzat jotzen badu.\nArgazki sarituak eta lehiaketan aurkezten diren argazki aukeratuak ikusgai jarriko dira erakusketa baten bidez, osasun egoerak aukera ematen badu. Bestela, erakusketa Nafarroako Artxiboak webaren bidez eginen da.\n4. sari bat ere izanen da, 200 euroz hornitua, publikoak boto bidez aukeratzen duen lanerako, erakusketarako aukeratzen diren 15 argazkien artean. Bozketa aurrez aurre eta sare sozialen bidez eginen da.\nEpaimahaiaren erabakia Nafarroako Gobernuaren Kultura atarian jakinaraziko da, http://www.culturanavarra.es/ 2020ko irailaren 18an, eta halaber, sariak non eta noiz banatuko diren eta erakusketa noiz eta non zabalduko den azalduko da, bai eta “publikoaren saria” aukeratzeko bozketa epea eta modua ere. Sari hori erakusketaren bukaeran banatuko da.\nEskola, lurraldearen kultur identitate bilakatzen denean\nMemoriadun Paisaiak argazki lehiaketa Nafarroako Artxibo Garaikidearen ekintza ildo berriari lotu zaio. Dokumentazio instituzionalaren funtsa herritarren ekarpenekin osatzea da asmoa, egungo nafar gizartearen egoera jasoa geldituko baita. Artxibo Garaikideak dokumentazio sorta aberats eta askotarikoa dauka gordea, behar-beharrezkoa dena eskolak lurraldean izaniko bilakaera, eraikuntza, erabilera, erabilerarik eza eta berrerabilera aztertzeko. Zalantzarik gabe, argazkiak dokumentazio mota arras garrantzitsu eta adierazgarria dira, espazioaren eraldakuntza hori hezkuntza-prozesutik abiatuta ikusteko.\nHezkuntzak paisaia eraldatzeko ahalmen izugarria dauka. Izan ere, XX. mendearen hasieratik, eraldakuntza geldiezina eta zorabiagarria izan da, eta zaila da benetan aurkitzea hezkuntza-prozesuetatik bazter gelditu den lekurik. Lehenik, Eskola Bateratuak sortu ziren, oso egokiak irakaskuntza emateko; gero, demografiak behera egitearekin batera, Eskola Kontzentrazioak egin ziren, eta ondoren, eraikin horietako aunitz kultur, gizarte edo aisia zentro gisa erabiltzen hasi ziren. Bada, hori guztiak kontuan harturik, bestelako begirada bat pausatzen dugu instalazioetan, lurralde bakoitzaren gizarte egituraketan izan duten eginkizuna nabarmenduta.\nEgia da interesgarria dela eskola-eraikinak ikuspuntu arkitektonikotik ikustea (batzuek ondare balio nabarmena dute), baina lehiaketa honen bidez, beste pauso bat eman nahi dugu, eskolarekiko ikuspegia zabalduta, hau da, eskola lurralde baten memoria gisa ikustea, ahaleginez, bizipozez, ekinez eta bizipenez eraikia, horiek orok lurralde horren fisonomia modelatu baitute. Azken buruan, ikaskuntzaren kultur paisaia da.


Azken Jedien garaia iritsi da: Star Wars VIII. Atalak bere behin betiko trailerra eta kartela zabaldu ditu — Zinema Uneak\nAzken Jedien garaia iritsi da: Star Wars VIII. Atalak bere behin betiko trailerra eta kartela zabaldu ditu\nAzken Jedien garaia iritsi da: Star Wars VIII. Atalak bere behin betiko trailerra eta kartela zabaldu ditu Azken Jedien garaia iritsi da: Star Wars VIII. Atalak bere behin betiko trailerra eta kartela zabaldu ditu http://www.zinemauneak.eus/albisteak/azken-jedien-garaia-iritsi-da-star-wars-viii-atalak-bere-behin-betiko-trailerra-eta-kartela-zabaldu-ditu http://www.zinemauneak.eus/albisteak/azken-jedien-garaia-iritsi-da-star-wars-viii-atalak-bere-behin-betiko-trailerra-eta-kartela-zabaldu-ditu/@@images/image\nZinema Uneak - 2017-10-10T07:59:43+02:00\nAzken Jedien garaia heldu da. Ez dago atzera egiterik. Estreinaldirako bi hilabete besterik ez falta delarik, Lucasfilmek eta Disneyk Star Wars: Azken Jediak pelikularen behin betiko trailerra ezagutzera eman dute.\nBi minutu eta erdiko bideo interesgarri eta esanguratsu bat. Pertsonaia nagusi gehienen uneren bat erakusten duena (Rey, Luke, Kylo Ren, Snoke, Leia, Finn, Poe Dameron,...), muntai korapilatsu bat aurkezten duena baina, aldi berean, sekuentzia garrantzitsuren baten aurrerapena egiten duena. Dena du Star Wars: Azken Jedien trailer berriak.\nGainera, behin betiko kartelean ere azalduko den harreman estu bat ere aurkezten du: Rey, Kylo, Luke eta Leiaren artean osatuko dena. Oraindik ez dakigu nor den Rey, baina zurrumurru guztiek Skywalker familiako kide bezala hartzen dute, eta hala balitz argi dago zergatik sakondu den harreman horretan.\nInteresgarriak ere izango dira Luke Skywalkerren beldurrak. Aurrerapen honetan protagonismo handia dute eta seguruenik filman ere pisu handia izango dute. Behin kale egin ondoren, orain maisu bezala bere segurtasuna berreskuratu beharko du. Honi lotuta, Rey argi-ezpatarekin lanean ikusiko dugu eta Indarrarekin duen loturaren sakontasunaren adibideren bat argi erakusten da.\nInformazio eta berritasun asko zaleen zoramenerako, noski.\nBaina ez larritu, hemendik estreinaldi datara arte -Star Wars: Azken Jediak abenduaren 15ean estreinatuko da- informazio berri pila argitaratuko baita.\nOrain, behin betiko trailerraz gozatzeko unea.\nBehin betiko kartela, pertsonaia berriak eta zaharrak protagonistak\nIkusgarria, maitatu besterik ezin dugu egin. Horrela aurkeztu du StarWars.com webguneak Azken Jediak filmaren behin betiko kartela.\nPertsonaia nagusi berri eta zahar gehienak agertzen badira ere, lau dira irudi honen protagonista nagusiak: Luke, Leia, Rey eta Kylo Ren. Argi dago lauren artean dagoen harremana estua izango dela eta gainera denek izango dutela garrantzia Azken Jediak pelikulan kontatuko diguten istorioan.\nHala ere, pertsonaia garrantzitsu baten falta sumatu dugu: Snoke liderrarena. Lehen Ordenaren burua ez da agertzen hemen, baina trailerrean ikusten denaren arabera istorioan pisu nabarmen bat izan dezake.\nMomentuz, kartelaz gozatuko dugu, benetan ikusgarria baita.\nBai, estreinaldirako bi hilabete falta direla esan dugu baina hala ere gaur atera dira salmentara Star Wars: Azken Jediak ikusteko sarrerak. Zinema-areto kate nagusiek (Cinesa, Yelmo,...) euren webgunetan eskaintzen dituzte sarrerak, bai estreinaldi egunerako (hainbat tokitan gau erdiko emanaldi batekin) bai hurrengo egunetarako.\nTamalez, tiketak aurrez erosteak ez du inongo beherapenik. Hori bai ikusmin ikusgarria piztu duen film hau nahi duzun orduan ikusiko duzula ziurtatuko zara.\netiketak: Star Wars VIII. atala: Azken Jediak Star Wars Azken Jediak


naiz: agenda - Miranderen poemak abesti bihurtuz Iruñeko Garaikide jaialdian\nMiranderen poemak abesti bihurtuz Iruñeko Garaikide jaialdian\nJon Mirande. (NAIZ)\nEuskarazko adierazpen artistiko garaikidearen erakusketa da Garaikide jaialdia. Eta aurtengoa ‘Mirande’ lanarekin abiatuko dute Elena Setien eta Xabi Erkizia musikariek, Joseba Irazoki gitarra-jotzailearen laguntzarekin. Jon Mirande poetaren lanak oinarri hartuta, aspaldi honetan egin den disko bitxi eta interesgarrienetako baten aurkezpena izango da Garaikide jaialdikoa, Iruñeko Alde zaharreko Kondestable aretoan aditzekoa.\nElena Setien, Grande Days taldeak eta Xabier Erkiziak egindako esperimentu sonoroa da ‘Mirande’, disko forma hartu zuena. Jon Miranderen poemekin sortutako kantuak. Letretatik abiatuta, soinuak gehitu eta ahots eder batekin aurkeztuak. Baina ez zegoen jakiterik ‘Mirande’ zuzenean aurkeztuko zenik, talde itxura hartzea bazuenik. Baina Iruñeko Garaikide jaialdiak, euskarazko adierazpen artistiko garaikideenak batu nahi dituen ekitaldi honek, ‘Mirande’ zuzenean ikusteko aukera eskainiko du. Ez da gutxi. Elena Setien, Xabi Erkizia eta Joseba Irazoki arduratuko dira horretaz. Kalitate handiko hiru musikari. Erronkak maitatu ez ezik, gauzatzen ere ausartzen direnak.\n‘Mirande’ poesia sonoroa da orain, Jon Miranderen testuen sakoneran murgildu eta abesti ederrak gauzatu dituzte. Latzak, oinazez betetakoak, baina plazera eta nolabaiteko gozotasuna ere ageri da doinuen artean. Hertzainak taldeak bere garaian Miranderen ‘Eder bati’ musikatu zuen, eta ezagun bilakatu ziren bere letrak ‘gaur gero, neska gazte, eskua dut emazte…’. ‘Mirande’ proposamen garaikide honetan, letrak beharbada garai hura gogoraraziko dizute, baina bestelako proposamen artistiko musikal baten baitan datoz. Ederrago eta guzti beharbada. Horretarako parada ederra Iruñeko alde zaharrean.


Sukaldaritza liburua/Errezetak/Bakailao konfitatua, basmati arrozarekin eta ziazerbekin — Wikibooks\nSukaldaritza liburua/Errezetak/Bakailao konfitatua, basmati arrozarekin eta ziazerbekin\nErrezeta-liburuaren parte. Bakailao konfitatua, basmati arrozarekin eta ziazerbekin\nKilo bat bakailao gezatu.\n200 gramo basmati arroz.\nPiper hauts gorria.\nErrezeta honetarako, bakailaoa konfitatu egin behar dugu. Horretarako, lau takotan moztu bakailaoa. Lapiko estu eta altu batean 250 zentilitro oliba olio ipini, eta sutan berotzen jarri.\nGehitu lapikora baratxuri aleak, xaflatan moztuak. Baratxuriak dantzan hastean, plater batera atera, eta bakailaoa lapikoan sartu, azala gora begira duela. Ahalik eta su motelenean jarri, eta zortzi bat minutuz eduki. Sua itzali, eta bakailaoa bertan utzi.\nBeste lapiko bat urez bete erdira arte, eta tipulin xehetua gehitu, gatz pitin batekin. Irakiten jarri, eta, bost minutu pasatu ondoren, basmati arroza gehitu. Kontuan hartu uraren proportzioa, gutxi gorabehera, arroz kantitatearen bikoitza baino pixka bat gehixeago dela.\nHamabost bat minutu pasatzean, lapikora bota ziazerba hostoak txikituta, lapikoa tapaz estali, eta berehala sua itzali. Bost minutuz goxatzen utzi, lapikoari tapa kendu gabe. Platera puntuan ateratzeko, bi pauso horiek batera egitea komeni da; hau da, arroza egosten dugun bitartean, bakailaoa konfitatzea.\nPlater bakoitzean ipini basmati arroza eta pare bat koilarakada ziazerba, eta gainean bakailao pusketa bat. Piper hauts gorriaz aberastu, eta bakailaoa konfitatu dugun lapikotik, koilarakada bat oliba olio zabaldu platerean.\nOrrialdearen azken aldaketa: 15 iraila 2021, 14:16.


Silize fusionatua, kuartzo fusionatua, kuartzo hautsa - Dinglong\nDinglong Quartz Limited kuartzoa fabrikatzeko enpresa da, egoitza nagusia Jiangsu Txinan. Dinglongek kuartzoko material finak ikertzen eta ekoizten dihardu 1987az geroztik. Produktuen gama silize fusionatua, kuartzo fusionatua, kuartzo hautsa, kuartzo hodia eta kuartzo arragoa dira. Dinglong-en kuartzozko materialak eta produktuak gaur egun oso erabiliak dira erregogorrak, elektronika, eguzki, galdategia eta bestelako aplikazio berezietan eta barne merkatuetan eta atzerriko merkatuetan banatzen dira.\nPurutasun handiko silize fusionatua (% 99,98 amorfoa) Irinetan zein aleetan eskuragarri.\nPurutasun handiko silize fusionatua (% 99,98 amorfoa) Beroaren hedapen baxuko propietateek termiko altuak eskaintzen dituzte ...\nPurutasun handiko silize fusionatua (% 99,98 amorfoa) Hedapen termikoko koefiziente txikia, kimikari koherentea ...\nProduktu fidagarri kuartzozko arragoa monokriak ekoizteko beharrezko edukiontzia da ...\nArgiztapena Argiztapen aplikazioetarako kuartzozko hodien produktu sorta zabala dugu eta guztiz ...\nGarbitasun handiko kuartzo hautsa (% 99,3 kristalinoa) 7 gogortasun handia (Mohs) L erresistentzia kimiko handia ...\nDinglong-ek 30 urte daramatzanez, laguntza mekaniko eta tekniko handia lortu du eta esperientzia izugarriak pilatu ditu kuartzozko material finak ekoizteko.\nProduktuaren kalitate hobea\nKalitate eta balio handiko kuartzozko materialak eskaintzea da gure egitekoa. Produktu fidagarriek lidergo salmentak lortzen eta gure bezeroekin konfiantza eta adiskidetasuna sortzen lagun dezaketela uste dugu.\nDinglong-en ustez etengabeko berrikuntza da etengabe erakunde bat aurrera eramaten duena. Erritmo biziko mundu batean bizi garela, uste dugu berrikuntzetara egokitzeak lehiaketak gainditzeko eta bezeroentzako garrantzitsuak izateko aukera handiagoak ekarriko dituela.\nKalitate eta balio handiko kuartzozko materialak eskaintzeko.


Gasteizko Eguzki: Gasteizek Ingurumeneko Zine Jaialdiaren Erakustaldia hartuko du berriz ere, eta 9 film izango dira ikusgai Artiumen\nGasteizek Ingurumeneko Zine Jaialdiaren Erakustaldia hartuko du berriz ere, eta 9 film izango dira ikusgai Artiumen\nGasteizek 9 film eskainiko ditu FICMA-Ingurumeneko Zinemaren Nazioarteko Jaialdiko erakustaldian, Artium museoan proiektatuko diren sei saioetan. Jaialdiak ingurumenarekiko errespetuzko aldaketa sozial baten inguruan hausnartzea izan du xede sorreratik, eta martxan daramatzan 24 urteetan errotu egin da nazioartean. Ingurugiro Gaietarako Ikastegiak hamabost aldiz ekarri du Gasteizera Kataluniako jaialdi honetako erakustaldi bat.\nIngurumeneko Zinemaren Nazioarteko Jaialdia ingurumena aztergai duen zine-jaialdi aitzindaria da munduan. Iazkoa 24. edizioa izan zen, eta jaialdia erreferente bihurtu da ingurumen arloko dokumental zein jaialdi berritzaileen arloan. Zinema, bere industria eta ingurumen arloko edukia eta hezkuntza lantzen ditu hainbat jardueratan teknologia berriak baliatuta. Sustapen eta hedapenetik harantzago doan jaialdia da FICMA, inspirazio eta baloreen iturri izateaz gain, gizarte aldaketen sortzailea ere bada. Jaialdi honetan entretenimendua hausnarketa bihurtzen da; gizartea eraldatzea du xede, kulturaren, zinemaren eta ikus-entzunezkoen industria lagun, planeta leku bizigarriagoa izan dadin eta etorkizuna duen leku bihurtzeko.\nGasteiztarrek gaurtik (urtarrilaren 9a) urtarrilaren 25era bitartean gozatu ahalko dute erakustaldiaz. Aurtengo berrikuntzarik nagusia kokalekuaren aldaketa da: proiekzioak Artium museoan izango dira. Aurreko edizioetan, berriz, Aldaberen aurrean, Luis de Ajuria aretoan edo Montehermoson izan ziren. Pinakotekak jaialdian parte hartzeari esker, Blanca de la Torre arte komisarioaren hitzaldi bat gehituko zaio programari: “Artea egungo klima-aldaketaren eta arazo ekologikoen aurkako estrategia gisa”. Bertan, artearen garrantziaz eta artearen lengoaiak iraunkortasun-arazoen inguruan eztabaida publikoa sortzeko ematen duen aukeraz hausnartuko da. Horretaz gain, Artiumek ingurumen gaiekin lotutako artelan bat aukeratuko du, astero, bere funtsen artetik. Proiekzioak astearte eta ostegunetan izango dira, eta horien aurretik, 19:00etan, aukeratutako artelanak ezagutzeko bisita gidatua egingo da. Bisita horietarako ezinbestekoa da izena ematea. Proiekzio eta hitzaldirako, berriz, sarrera librea izango da lekuak bete arte\nHonako filmak eskainiko dira:\nUnchained, Alex C. Rivera, Erresuma Batua, 2017, 80 min\nUrtarrilak 10, asteazkena\nHitzaldia: Artea egungo klima-aldaketaren eta arazo ekologikoen aurkako estrategia gisa” . Hizlaria: Blanca de la Torre\nUrtarrilak 11, osteguna\nAukeratutako artelana: Sin Título (Paraíso seriekoa), 2003 – Carmela García\nUrtarrilak 16, asteartea\nStraws, Linda Booker, Estatu Batuak, 2017, 33 min\nUrtarrilak 18, osteguna\nThe Last Harvest, Tina-Marie Qwiberg, Suedia, 2017, 58 min\nAukeratutako artelana: Poisonous Spider, 2005 – Qingsong Wang\nEl secreto del bosque, Antonio Grundfeld Rius, Espainia – Ekuatore Ginea, 2016, 45 min\nEl hombre de agua dulce, Álvaro Ron, Espainia-Estatu Batuak, 2017, 17 min\nAukeratutako artelana: Twilight 11, 2008 – Carlos Irijalba\nJatorrizko bertsioan, gaztelaniazko azpitituluekin\n19:00: astearte eta ostegunetan. Artelanerako bisita: 25 lagun gehienez.\nErreserba izen ematearen hurrenkeran.\n19.30: Proiekzioa: Entzunaretoa\nHitzaldia: 19.00 ordu\nEdonor sar daiteke\nInformazioa eta erreserbak: 945 20 90 20\nPublicado por Eguzki Gasteiz en 13:11\nEl TC no reconoce las competencias de #Euskadi par...\nTala de árboles enfermos en Gerardo Armesto\nEl auge de los huertos urbanos no está exento de r...\nDudas constitucionales del TS acerca del Impuesto ...\nLos valles alaveses comienzan a movilizarse contra...\nAHTrik ez manifestazioa\nSinadura bilketa martxan, AHT Arabar Errioxatik ez...\nEl Parlamento Europeo rechaza que la pesca eléctri...\nEguzki reclama guardas suficientes para la vigilan...\nFomento ve «más factible» conectar la ‘Y’ vasca y ...\nGasteizek Ingurumeneko Zine Jaialdiaren Erakustald...\nVitoria-Gasteiz acoge una nueva edición de la Mues...\nHoy reuniones sobre el TAV entre Gobiernos español...\nGaroñari buruzko erreportaia Argian\nTampoco habrá toros en La Blanca 2018\nEl TAV es una barbaridad\nLa Diputación planta 5.500 árboles en Ullíbarri-Ga...\nEguzki dice que la feria taurina no puede celebrar...


Shopify salmenta puntua dendan salmentarako | Martech Zone\nShopify salmenta puntua dendako salmentetarako\nIrailak ostirala 6, 2013 26ko apirilak 2020, igandea Douglas Karr\nBadakizu industria latzean lan egiten duzula zure sistemak zaharkituta geratzen direnean lineako industriak atzera egiten duelako. Hau da Salmenta Puntua industria. Handik urte batzuetara txikizkako teknologian lan egin nuenean, POS enpresak nahiko gaiztoak ziren. Haiekin lan egin eta haiekin integratu nahi genuen, baina mehatxu gisa ikusi gintuzten eta blokeatu egin gintuzten. Gehienak ziurrenik haien teknologia ikaragarria delako. Oraindik 199x Erabiltzaile interfazeetan lan egiten zuten, segurtasun arazo handiak zituzten eta haien negozioak ukipen pantailekin mahaigaineko ordenagailuak merezi zuten baino hiru aldiz gehiago saltzea besterik ez zen.\nPozik nengoen garapen hau Engadget-en ikustean, Shopify-ren txikizkako plataforma integratuak lineako eta dendako salmentak bateratzen ditu.\nShopify POS zure iPad aplikazio bat da, zure Shopify dendako produktuak txikizkako merkatuan saltzea ahalbidetzen duena. POSak lineako eta lineako lineako integrazio eta sinkronizazio guztiak ez du garrantzirik, produktu, bezero eta eskaera guztiak leku berean daudelako - linean.\nSaltzaileek jada ez dute hainbat inbentario, produktuen katalogo eta ordainketa sistemen jarraipena egin behar. Shopify-k zure txikizkako negozioaren alderdi guztiak integratzen ditu VISA, MasterCard eta American Express kreditu txartelak onartzeko txartel-irristailuarekin batera erabiltzen den plataforma erraz batean. Txartel irakurgailuarekin ordainketa tasa bikainak lortzen dituzu -% 2.1 + 30 ¢ kreditu txartel guztietan. Ez dago ezkutuko tasarik edo kostu konplexurik.\nZure puntua berritu dezakezu salmenta sistema hardwarearekin Shopify POS-erako diseinatua, kreditu txartel irakurgailua, kutxako tiradera, iPad euskarria eta ordainagirien inprimagailua barne. Eskatu linean eta bidalketa doan da.\nPertsonalki, hau ikustea gustatzen zait. Ezin dut itxaron POS enpresa horietako batzuk negoziorik gabe egon arte bezeroak eta bazkideak hain izugarri tratatzeagatik.\nTags: salmenta puntuabidaltzekoGurekin


Hiru urteren ondoren, Artola txupinera izatea zilegi zela ebatzi dute auzitegiek - Bizkaiko Hitza\nHiru urteren ondoren, Artola txupinera izatea zilegi zela ebatzi dute auzitegiek\n2017, urtarrilak 06 Albisteak, Bizkaia, Gizartea, Politika 576\nOhi baino elastiko beltz gehiago ikusi dira azken urteetan Bilboko Aste Nagusian. Kolore biziz janzten diren konpartsakideek hainbatetan aldatu dute kolorea beltzagatik. Protesta gisara, zuriz idatzitako mezu argiarekin: Aste Nagusia defendatuz!!!. Eraso zuzentzat hartu dituzten zenbait neurri ez dituztela onartzen ikusarazi dute horrela. Protesta ekitaldiak egin dituzte, mobilizazioak, plantoak. Baina, aurreko astean, alderantzizko bidea egin zuten: beltzetik abiatu, eta kolorera egin zuten jauzi. “Zuen asmo ilunak kolore bihurtuko ditugu, kolorea baikara”, adierazi zuten hedabideen aurrean elastiko beltzak erantzi eta nork bere konpartsako kamiseta biziak erakutsita. Duela hiru urte eta erdi hasitako auzibide garratza amaitu dela ospatu zuten horrela.\nEAEko Auzitegi Nagusiaren epai bat jaso berritan egin dute agerraldia. Konpartsek 2013ko Aste Nagusirako aukeratu zuten txupinerak jaietako ikur izateko eskubidea zuela dioen erabakia jaso eta biharamunean. Konpartsek erasotzat hartu duten auzibidea amaitu da horrela, hiru urteren ondoren.\nTxori Barroteri egokitzen zitzaion, orduko hartan, txupinera aukeratzea. Konpartsaren sortzaileetako kide bat proposatu zuen kargurako, Jone Artola, eta halaxe aurkeztu zuen konpartsen federazioak. Bilboko Udalak, ohi bezala, errespetatu zuen erabakia, eta ohi bezala jarraitu zuten Aste Nagusiaren prestaketa lanek. Txupinera eta pregoilaria jendaurrean aurkeztu zituzten, neurrira egindako jantzi berezi eta guzti.\nCarlos Urkijo, abiapuntuan\nBaina Aste Nagusia hastear zela, Carlos Urkijo Espainiako Gobernuaren ordezkariak salatu egin zuen txupineraren izendapena. Neba preso zuela zabaldu zuen, eta txupinera bera Etxerat presoen senideen elkarteko kide zela. Izendapenari helegitea aurkezteko eskatu zion Espainiako Estatuaren abokatu nagusiari, Artola txupinera izateak ETAren biktimen duintasunari kalte egiten ziola argudiatuta. Hala egin zuen Estatuaren abokatuak, auzitara jota. Eskaerari erantzunez, konpartsen aukeraketa bertan behera uzteko agindu zuen Bilboko epaitegiak.\nKonpartsen federazioak gogor salatu zuen erabakia, eta Bilboko jai ereduaren aurkako neurria zela ohartarazi zuen. Bai konpartsek eta bai udalak apelazio bidea abiatu zuten, eta, hainbat gorabeheraren ondoren, EAEko Auzitegi Nagusiak arrazoi eman die, orain, helegite horiei. Txupinera aukeratzean ez zela legez kanpo aritu ebatzi berri du, epai irmoa kaleratuta.\nHorren aurrean, euren bidean jarraituko dutela adierazi dute 29 konpartsetako ordezkariek: kanpoko esku sartzeak eta “interes alderdikoiak” baztertzen eta Bilboko jai eredu parte hartzailean sakontzen jarraituko dutela.\n+ “Gehienok genekiena kaleratu da, baina lasaitua hartu dut”


Basauriko Baskonia futbol Eskolak bota egin du salatutako entrenatzailea\nBasauriko Baskonia Eskolak bota egin du sexu erasoengatik salatutako entrenatzailea\nBasauriko auzotar batek orain dela 36 urte futbol entrenatzaile horrek sexu abusuak egin zizkiola salatu ostean bota dute gizona entrenatzaile kargutik.\nBasauriar batek sexu abusuak salatu ditu adinez txikia zenean\nBasauriko Baskonia Futbol Eskola elkarteak entrenatzailea bota egin du, basauriar batek umetan futbol entrenatzaile horrengandik sexu jazarpena jasan zuela publikoki salatu baitu, Baskoniak Radio Euskadiri jakinarazi dionez.\nGaraitza umeenganako sexu abusuen eta tratu txarren kontrako elkarteak bideo batean jakitera eman duenez, Pepe Godoyk sexu abusuak sufritu zituen entrenatzailearen aldetik 8 eta 11 urte bitartean zituenean. Orain, 36 urteren ondoren, barrenean zeukan sufrimendua erakustea erabaki du, eta salaketa jarri du.\nBasauriko futbol taldeak salaketa jaso bezain laster, gurasoei erabakiaren berri eman die.\nGodoyk berak bideoan kontatzen duenez, akusatuak modu jarraituan abusatu zuen berataz, eta, 36 urteren ondoren, umetan jasandakoa kontatu zion emazteari.\nEmazteak gertatutakoa Ertzaintzan salatu zuen, eta Garaitza elkarteak abiatutako kanpainaren eskutik publiko egin dute. Kanpaina horretan, Mirianek ere parte hartzen du: 5 eta 12 urte bitartean sexu abusuak jasan zituen berak aitarengandik.


Euskera ikasteko aukera zabala dagoela azpimarratu dute Buruntzaldeako sei udaletako ordezkariek eta euskaltegietako irakasleek, eta matrikula egiteko epea irekita dagoela jakinarazi dute. Iraila bukaerara arte eman daiteke izena euskera ikasi edo euskeraz alfabetatzeko.\nAstigarragari dagokionez, AEK euskaltegian egin daiteke matrikula. Hernanin, berriz, bi aukera daude: AEK edo Udal Euskaltegia. Batean edo bestean aritzeko, diru-laguntzak ematen dituzte Udalek.\nDiru-laguntzak eskatzeko epea ere, zabalik\nAstigarragako Udalak udara hasieran argitaratu zuen deialdia, eta irailaren 28ra arte irekita dago diru-laguntza eskatzeko epea euskera ikasteko, merkataritza eta enpresen alorrean euskeraren erabilera sustatzeko, aisialdiko begirale edo zuzendari titulurako prestakuntza euskeraz egiteko, eta UEU eta udako unibertsitateko euskerazko ikastaroetarako.\nHernaniko Udalak ere ematen ditu diru-laguntzak. Kasu honetan, euskera ikasteko matrikula egin eta ondorengo 15 eguneko epea izaten da eskaera egiteko HHZ bulegoan.\nHelburua, 1.000 ikasle\nGuztira, 8 euskaltegi daude Buruntzaldean, eta 865 ikasle hartu zituzten pasatako ikasturtean. Aurten, 1.000 izatera iristea da helburua.\nMaila, erritmo eta ordutegi desberdinetara egokitzen diren ikastaroak daude aukeran: presentzialak edo autoikaskuntzakoak; sektore jakinetara bideratutakoak; eta HABEko 1, 2 eta 3 edo EGAko azterketak prestatzekoak. Era berean, Mintzalagun edo Gurasolagun egitasmoetan parte hartzeko aukera ere badago.\n** Informazio gehiago\n** Oharra: edukia Urumeako Kronikatik hartua\n** Ikusi publierreportaia: Euskara ikastea, apustu segurua


"Kiroldegiak" gaiarekin bat egiten duten entitateak:\nKirolarekin erlazionatutako ikastaroak eskaintzen ditu: yoga, pilates, etabar. Gehienbat 16 urtetik gorako pertsonentzat zuzentzen dira ikastaro guztiak.\nKirol ikastaro anitz eskaintzen ditu: pilates, cycling, igeriketa, etabar, nahiz heldu, gazte eta haurrei zuzenduak. Ikastaro hauen bitartez, kirolaz gozatzeaz gain, kirol arloan hezitzea dute helburu nagusia.\nKirolarekin erlazionatutako ikastaroak eskaintzen ditu: yoga, pilates, etabar. Haur, gazte eta helduentzat zuzenduriko ikastaroak dira.\nKirol jarduerako ekintzak eskaintzen ditu: bai helduentzako , gazteentzako eta haurrentzat ere. Esate baterako: aerobika, mantenu gimnasia, yoga, cycling, pilates, igeriketa, prestaketa fisiko intentsiboa, areto dantzak, kempo, etabar.\nKirol alorreko ikastaro anitzak eskaintzen ditu: tai-chi, arte martzialak, aerobik, mantenu gimnasia, muskulazio aretoa, etabar. Aukera eta ordutegi zabaleko ikastaroak dira, jende gehienak parte hartzeko asmotan.


Euskal Trailetan parte hartzeko izen emateak zabalik | Kirola | KAZETA\nEuskal Trailetan parte hartzeko izen emateak zabalik\n2019 urtea hastearekin batera, Euskal Trailetan parte hartu nahi duen ororentzat izen emateak zabaldu dituzte. Lasterketa hauek azken urteetan izaten ari diren arrakasta dela eta, izen emateak ez gibelatzera aholkatu dute antolatzaileek.\nKazeta|2019/01/09 06:40|0 iruzkin Eguneratua:\nUltra Trailerako izen emateak urtarrilaren 5etik landa idekiak dira.\n2019ko Euskal Trailak maiatzaren 31tik ekainaren 1era bitarteko asteburuan eginen dira eta Baigorri, Urepele, Banka eta Aldudeko mendietan barna ibiliko dira lasterkariak.\nAurten ere “Binomio proba” errepikatuko da. Urte hauetan zehar antolatzaileak jabetu dira parte hartzaileentzat berezitasun hau garrantzitsua dela. Sortzen den giro eta elkartasunak, helburua lortzeko indarra ematen baitie. Gainerateko lasterketak ere mantendu egin dituzte.\nBere zailtasun eta ezaugarriengatik, 133 kilometroko luzera eta 7.500 metroko desnibela duen Ultra Traila bakarka egin ahalko da. Euskal Trailak berriz, 2x40 km eta 4.000 metroko desnibela izanen du eta Trail Gourmand izenekoak 2x25 km eta 2.500 metrokoa. Iluna Trailek 27 km izanen ditu, 1.500 metroko desnibelarekin, Neska Trailek 8 km eta 350 metrokoa izanen duen bitartean. Azkenik, haurrentzat ere Ttiki Traila prestatu dute. Adinaren arabera, kilometro bat eta 6 km arteko lasterketa proposatuko zaie.\nUltra Trailerako izen emateak urtarrilaren 5etik landa idekiak dira. Euskal Trailerako urtarrilaren 9an eta gainerateko lasterketatan urtarrilaren 12ko goizeko 9etatik aitzina eman ahalko da izena.\nInformaziorako eta izen emateko klikatu hemen.


Bizimodua Txinako megauri baten (I) - bizkaie.biz\nBizimodua Txinako megauri baten (I)\nZigor Aldama\t2018-05-15 09:21 Bidaide\nTxinak etorkizunean izan nahi dauena irudikatuten dau Shanghaik, hemen ez dago orainaldirako astirik.\nSarritan, irakurleek galdetzen deustie zelakoa dan bizimodua Txinan. Gero eta euskaldun gehiago hemen bizitera animetan dira, batez be lan arrazoiakaitik. Hiru artikuluko serie labur honetan, Txinako asfaltoaren ganeko bizimodu honen alde onak eta txarrak azaltzen ahaleginduko naz.\nTalka kulturala berehala hasten da, kolpe siku baten ondorengo galgatze zakar batek Shanghain lur hartu dogula iragarri baino lehen. Lurra ikutzeko metro batzuk falta dirala, sakelako telefonoak politonoak jaurtiten hasten dira eta baten batek didarka erantzuten deutso dei bati. Hegazkinaren gurpilek asfaltoa ikutu orduko, bidaiari txinatar batzuek gerrikoa askatzen dabe eta, kabinako beharginei kasurik egin barik, goiko konpartimenduak zabaltzen ditue. Hori eginda lehenago helduko dirala pentsauko balebe lez. Txinako uriburu ekonomikoaren abiadearen erakusgarri ona da. Eta sortu leiken ansiedadearena.\nPudong nazinoarteko aireportuko terminal biek -beste bi dagoz Hongqiao-n, uriaren beste muturrean- XXI. mendeko Txinako uriak zelakoak diran ondo erakusten dabe: Gizakiaren neurriaren ganetik eregitako munstroak. Eta hori baieztatzeko modu hoberik ez dago uriaren erdigunera Maglev-ean joatea baino, magnetismoaren bidez aireportua eta Pudong barrutia lotzen dituan trena, 431 km/h-ko gehienezko abiaduran.\nZortzi minutuko bidaia hori nahikoa da gaur egun Shanghai zelakoa dan laburtzeko. Lehiatilearen beste aldean negutegiak eta ortu txikiak agiri dira, hondea makinen bazka bihurtzen hasi diran teilatu okerdun etebizitza tradizionalak, finantzen eta teknologiaren alorretako multinazionalen egoitza erraldoiak, kristal distiratsuko etxeorratzak, lurraren ganetik doazen lau solairuko errepideak, Euskal Herriko herri oso bateko jentea hartu leikien etxebizitza-erlauntzak eta lujozko marken azken kapritxoen iragarki-panel handiak.\nEz, Txinako uriek ez dabe zerikusirik Mendebaldeak oraindino Mao-ren herrialdeaz daukan imaginario kolektiboagaz. Alderdi Komunistea Shanghain bertan jaio bazan be, 1921ean, eta lehenengo kongresua egin eban lekua erakargarritasun turistikoa dan arren, mailua eta igitaia lekuz kanpo dagoz Louis Vuitton-en lujozko erakusleihoen eta Maserati-z betetako auto-saltegien aurrean. Bazter guztietan dagozan McDonald's establezimenduen M horiagaz be ez datoz bat, ezta herritar gero eta aberatsagoek desio daben Apple-ren tresnetako sagar haginkatuagaz.\nTxinak pobreziatik atera ditu 500 miloe persona hiru hamarkadatan, baina bere benetako arrakastea klase ertainera heldu diran 300 miloe lagunak dira.\nShanghaik topikoak berehala apurtzen ditu. Batzuek dinoe ez dala Txinaren paradigmea, baina hori erdizka baino ez da egia. Txinak etorkizunean izan nahi dauena irudikatuten dau. Hemen proiektu pilotuak martxan jarten dira, erantzun ona euki ezkero herrialde osora zabaltzeko. Merkataritza libreko eremutik hasi eta gidari bako ibilgailuak probetako zirkuituraino. Uri honetan ez dago orainaldirako astirik, eta horretaz konbenziduteko leku hoberik ez da Bund malekoia baino.\nHuangpu ibaiaren ertz baten atzerriko potentzia kolonialek XXI. mendetik XX.aren hasierara bitartean altzautako eraikin soilak dagoz, opioaren gerretan Txina modu umiliagarrian menperatu ostekoak. Porrot hareen ondorioz sortu ziran ziran gune bereziak -kontzesino izenez deituak- eta han atzerritarrena zan eskumen osoa. Euren legeak eukiezan, nahi eben moduan eregiten zituen eraikinak eta bertako biztanleak eskubide bako zerbitzari legez tratetan zituen. Horregaitik batzuek Shanghairi Ekialdeko Perlea ezizena ipini eutsien, eta beste batzuek, Ekialdeko Emagaldua. Nondik begiratzen jakon kontuari. Edozelan be, koloniazino haregaitik da gaur egun herrialdeko uririk garrantzitsuena.\nIragan desatsegin horren aurrez aurre, ibaiaren beste aldean, Lujiazui-ko hodeiertz zerraduna altzetan da, etxeorratzen kontzentrazino handienetako bat munduan. Perlearen Torreak, ikutu kitsch eta guzti 1994an eregia, ekin eutsan Shanghairen aro barri loriatsuari. Deng Xiaoping-en erreforma ekonomikoen eraginez herrialdea edegiagoa bihurtu eta deslokalizazino industrialaren lehenengo olatua hasi zan. Orduan, mundua Shanghaira bueltau zan, sasoi maoistan ahaztuta geratu eta gero, eta laster bihurtu zan Asiako Erraldoiko uririk oparoena.


Bizkaia eta Huescako baso batzuetako zurak lindano kontzentazio handiak ditu - Ekologistak Martxan - Euskal Herria\nHerrialde osoko lindanoa desagerrarazteko plan bat egin dezala eskatu dio Ekologistak Martxan taldeak Espainiako Estatuko Gobernuari.\n70 eta 80ko hamarkadetan, Espainiako Estatuko hainbat herritan, bereziki Barakaldon (Bizkaian) eta Sabiñanigon (Huescan) ekoiztu izan zen pestizida arriskutsu eta iraunkor bat da lindanoa. Hondakin horien kudeaketa arduragabea izan zen; ondorioz, penintsulako hainbat tokitan, batez ere, sortzen zen udalerrien ingurunean, ia kontrolik gabe zabaldu ziren.\nEkoiztu eta erabiltzeari utzi zitzaionetik zenbait hamarkada igaro diren arren, duen izugarrizko iraunkortasunak lurzoruetan eta uretan agertzea eragiten du. Oiolako urtegia da adibide argi bat. Nahiko erregulartasunez aurkitu da lindanoa bertan; horregatik, duela urte batzuk herriak hornitzeko erabiltzeari utzi zitzaion. Ingurumenean eta ekonomian eragin handia izan zuen azpiegitura hidrauliko erraldoia da, eta orain, ez du inolako baliagarritasunik.\n2019an, Euskal Herriko eta Huescako basoetako egurraren laginak jaso zituzten Ekologistak Martxan eta Ecologistas en Acción taldeek, hurrenez hurren; izan ere, eremu horietatik gertu isurtzen ziren lindanoa ekoizteak zekartzaten hondakinak. Laborategi batera eraman zituzten aztertzeko, eta hainbat laginek lindano kontzentrazio handiak zeudela adierazi zuten: 3,64 mg/kg Enekurin (Bilbo inguruan), 6,47 mg/kg Jatan (Armintzan, Bizkaian) eta 0,94 mg/kg Sabiñanigon (Huescan). Baso horietako batzuk zura ekoizpenera bideratuta daude; beraz, banatutako materialak oso toxikoa eta iraunkorra den konposatu bat edukiko luke. Gainera, baso horietan sute bat gertatuko balitz, fosgenoa sortuko litzateke, hau da, Lehen Mundu Gerran erabilitako gas pozoitsu bat.\nLortutako emaitzak oso kezkagarriak dira, Estatuko zenbait tokitan lindanoak eragindako kutsadura handiaren isla baitira; izan ere, Euskal Herrian eta Aragoin ez ezik, Gaztela eta Leon, Gaztela-Mantxa, Madril, Galizia, Katalunia eta Andaluzian ere aurkitu dira pestizida horren hondakinak. Halere, Espainiako Estatuko Gobernuak ia ez du ezer egin egoera hori zuzentzeko.\nHorregatik guztiagatik, Ekologistak Martxan taldeak premiazkoa deritzo Trantsizio Ekologikorako eta Erronka Demografikorako Ministerioak dauden lindano hondakinak erabat desagerrarazteko plan bat egitea eta abian jartzea.!\n← Hego Euskal Herriko lau hiriburuetako jai nagusiei buruzko oharra Biodibertsitatea babesteko, euskaliptoak Australiara →


Adela Ramírezen hiru “bekatuak”: emakumea izatea, gaztelania ez jakitea eta pobrea izatea | Jalgi hadi plazara\nHasiera » Gizartea » Adela Ramírezen hiru “bekatuak”: emakumea izatea, gaztelania ez jakitea eta pobrea izatea\nAdela Ramírezen hiru “bekatuak”: emakumea izatea, gaztelania ez jakitea eta pobrea izatea\nAdela Ramírez, askatasuna eman dion eskutitza eskutan duela.\nAdela Ramírezek 22 urte zeuzkan Mexikoko Justiziak bere haurra hiltzeagatik epaitu eta kartzelara bidali zuenean. Chiapaseko txol komunitateko kideak ez zekien irakurtzen eta idazten, eta ez zekien gaztelaniaz. Txol hizkuntza hitz egiten zuen.\nErditzeko gutxi falta zitzaiola haurra galdu zuen eta epaileak erabaki zuen haurra nahi ez zuelako hil zuela. Epaiketan ez zuen itzultzailerik izan Ramírezek eta aurrean jarritako paper guztiak sinatu zituen. 15 urteko kartzela zigorra ezarri zioten. Presondegian gaztelania ikasi du eta bere bertsioa kontatu ahal izan du: eskaileretan erori eta konortea galdu zuen eta kolpeen ondorioz galdu zuen haurra. Zazpi urte eta erdi igaro ditu espetxean eta orain, Juan Sabines Chiapaseko gobernadoreak askatu egin du esanez atxiloketa bidegabea izan zela. Martha Figueroa abokatua ez dago oso seguru gaztelania ikasi eta bere burua defendatzeko aukera izan duelako askatu dutenik, hauteskundeak gertu egoteak zerikusia izango duela uste du. Figueroa abokatuak 30 urte daramatza bazterketa bizi duten emakumeak defendatzen eta hil honetan beste bi emakume kartzelatik ateratzea lortu du.\nMugimendu feministak, gizonak emakumea hildakoan familia harremana aringarri baino larrigarri izatea eskatu zuen, baita lortu ere. Figueroa abokatuaren ustez, emakumearen kontra darabilte lorpena, gizonek emakumea hiltzen dutenean ez baita erabiltzen, eta aldiz, emakumeek abortatzen dutenean edo erditze txarra izaten dutenean espetxe zigorrak izaten dituzte.\nAdela Ramírez emakumea da, hizkuntza ez hegemoniko bateko komunitateko kidea eta pobrea da.\nAlbiste hau El País egunkariak ekarri du. Hemen osorik.\nAmaia Alvarez: “Zahar etxeetako egoiliarren senideok eskuak lotuta dauzkagu”\nUsue Pastor: “Diputazioa eta egoitzetako enpresak eskutik helduta doazen lagunak dira”\nGuillermo Perea: “Murgak eta Artolazabalek esan behar dute zergatik abandonatu dituzten adinekoak egoitzetan”\nMadalen Ibañez (Gipuzkoako Senideak): “Birusak jo ez dituen egoiliarrak ‘hil’ egin dira bi hilabetez gelan bakartuta egonda”\nTxomin Lasa (ELA): “Instituzioek eta enpresek onartzen dute halako egoera batean hildakoak egon daitezkeela egoitzetan”\nAmaia(e)k Madalen Ibañez (Gipuzkoako Senideak): “Birusak jo ez dituen egoiliarrak ‘hil’ egin dira bi hilabetez gelan bakartuta egonda” bidalketan\nAraceli García(e)k Madalen Ibañez (Gipuzkoako Senideak): “Birusak jo ez dituen egoiliarrak ‘hil’ egin dira bi hilabetez gelan bakartuta egonda” bidalketan


UPV/EHUko ikerlari batek bere tesian erakutsi du nolako erabilpen profesionala ematen dieten euskal profesionalek sare sozialei - SPRI\nSPRI / Euskadinnova / Enpresa digitala / UPV/EHUko ikerlari batek bere tesian erakutsi du nolako erabilpen profesionala ematen dieten euskal profesionalek sare sozialei\nUPV/EHUko ikerlari batek bere tesian erakutsi du nolako erabilpen profesionala ematen dieten euskal profesionalek sare sozialei\nSocial Networks. Stockmonkeys-en irudia.\nEuskadiko profesional askok lanerako erabiltzen dituzte sare sozialak, nahiz eta funtzio horiek indibidualki ematen zaizkien eta gutxitan egoten diren enpresen marketin eta komunikazio estrategiarekin lerrokatuta. Hori da UPV/EHUko ikerlari Aitziber Nuñez Zabaletaren tesian (Uso de las redes sociales digitales por parte de los profesionales vascos: una nueva forma de networking) aipatzen den ondorioetako bat.\nIkerketa osatzeko, inkestak egin zaizkie SPRIren Euskadi+Innova berrikuntza aldizkariko harpideei, eta langileen erabilpenak eta gehien baliatzen dituzten plataformak zerrendatu dira. Hauek dira lanean sare sozialak erabiltzeko arrazoiak: lehenik eta behin, konexio profesional interesgarri berriak lortzea (kasuen %81,3), kontaktuekin komunikatzea (%73,5), ekitaldien berri ematea (%59) eta balizko bezeroekin konektatzea (%53). Neurri txikiagoan bada ere, orobat erabiltzen dituzte gai profesionalei buruzko eztabaidetan parte hartzeko.\nHelburu profesionaletarako gehien erabiltzen den sare soziala Linkedin da, eta eraginkorrena da interes profesionaleko kontaktuak lortzeko: bost inkestatutik lauk baieztatu dute horrelako kontakturen bat lortu dutela Linkedin erabiliz. Profesional gehienek beste plataforma batzuk ere erabiltzen dituzte (Facebook, Twitter, WhatsApp, Google+ eta web korporatiboa), baina gutxik esan dute haien bidez interes profesionaleko kontaktu berririk lortu dutenik.\nSektoreei erreparatuz gero, beste konpainia batzuekin salerosketak egiten dituzten enpresetako (B2B) langileek retail sektorekoek baino gehiago erabiltzen dute Linkedin sarea. Bestalde, norbere kontura lan egiten duten profesionalak askoz aktiboagoak dira sare sozialetan besteren kontura lan egiten dutenak baino.\nIkerketak dio enpresa esportatzaileak oso interesatuta daudela sare sozialetan. Nazioarteko proiekzioa duten lau konpainia industrialetik hiru estrategia espezifiko bat garatzen ari dira plataforma horietarako, edo halakoren bat garatzea aurreikusi dute.


Udal tasak eta zergak 2022an berriro izoztea proposatu du Basauriko udal gobernu taldeak | Geuria\n2022an udal tasak eta zergak beste urte batez izoztea eta behartsuenentzako eta ikasleentzako aurreko ekitaldietan ezarritako hobariak mantentzea proposatu du gaur Basauriko udal gobernu taldeak (EAJ eta PSE) Ogasuneko Informazio Batzordean. Oposizioan dauden gainerako alderdiek urriaren 15era arteko epea dute proposamenari zuzenketak aurkezteko.\nGobernu taldearen proposamena onartuko balitz, ondasun higiezinen gaineko zerga (OHZ), ekonomia-jardueren gaineko zerga (EJZ) eta etxeko zerbitzuagatiko tasa, adibidez, 2020an bezala mantenduko lirateke. Gainera, indarrean jarraituko lukete langabetuentzako, diru-sarreren bermerako errenta jasotzen dutenentzako eta ikasleentzako hobari eta deskontuak, hala nola, Kultur Basauri, Basauri Kirolak edota Euskaltegietako tasa eta prezio publikotan.\nBestalde, zabor-bilketa zerbitzuagatiko tasaren kasuan, iraileko osoko bilkuran onetsi dute ordenantza aldatzea, hondakinak birziklatzeagatiko hobariak aplikatu ahal izateko: “Hondakin organikoetan aplikatzen hasiko da, eta, apurka-apurka, gainerako zaborretara zabalduko da. Abiapuntu gisa, proposatzen dugu % 10eko hobaria aplikatzea hondakin organikoen bilketan, eta, emaitzak zeintzuk diren aztertuta, % 30eraino igotzea”, dio Berta Montes Ogasun arloko zinegotziak.\nSailkatuta: Tasak, Zergak, zergak eta tasak